**އިޤްތިޞާދީ ކަންކަމުގެ ކޮމިޓީގެ 3 ވަނަ ބައްދަލުވުން. (24.03.2010)**

ފުނަދޫ ދާއިރާގެ މެންބަރު ޢަލީ ސަލީމް ވާހަކަދެއްކެވުން:

އެހެންނަމަވެސް، ހަމަ އެއާއި އެކުއެކުގައިހެން އަޅުގަނޑު ފާހަގަކުރަން ބޭނުންވަނީ ބިލެއް އަދި އައިސް އޮތް މުއްދަތަށް ހަމައެކަނި ރިޢާޔަތް ކުރައްވައިގެން މަސައްކަތް ބިނާކުރުމަކީ އެއީކީ ވެސް އެހައި ރަނގަޅު ކަމެއް ނޫނޭ. އެހެންވީމާ، އަސްލަމްގެ ނުކުތާ ހަމަ އެއީ ވެލިޑް ނުކުތާއަކަށްވީ ކަމުގައި ވިޔަސް އަޅުގަނޑު ދަންނަވަން ބޭނުންވަނީ އެ ނުކުތާ ފަހަތަށް ޖައްސާފައި ނަފީ ކުރާ ވަރުގެ މުހިންމު ކަމެކޭ އެއީ. އަނެއް އެންގަލަކުން ބަލާ ކަމަށް ވަންޏާ ބިލުގެ މުހިންމުކަން އެވަގުތަކާއި އެ ޙާލަތަށް ބަލާއިރުގައި ޤައުމަށާއި އަދި ޢާއްމު ރައްޔިތުންނަށް ބޭނުންވެފައިވާ މިންވަރަކީ އެއީ. އެހެންވީމާ، މިދިޔަ އަހަރުގެ މެދާ ހިސާބުން އައިސް އޮތް ބިލެއް ވީމާ ތެޅިގަނެގެން އަވަހަށް ނިންމުމުގެ ބަދަލުގައި، އެއަށް ވުރެ ފުންކޮށް އަޅުގަނޑުމެން މިކަމާއި ދޭތެރޭ ވިސްނަން ޖެހޭނެ. އެހެންވީމަ، އެގޮތަށް ވިސްނާ ކަމަށް ވަންޏާ އަޅުގަނޑު ދަންނަވާނީ އަވަސްވެގަނެގެން ނިންމާލުމަށް 2 ހަފްތާ އަކީ ހަމަ އެއީ ވަރަށް ކުރުކުރު މުއްދަތެކޭ. 2 ހަފްތާއަކުން މިކަމެއް ނުވާނޭ. އެއީ މުޅި މަސައްކަތުގެ އިންޑަސްޓްރީ އާއި ގުޅިފައި ހުންނާނީ ޙަޤީޤަތުގައި މި ފޮނުވާފައި މިހިރަ އިޞްލާޙުތައް. އަޅުގަނޑު ހަނދާންވޭ އެބަ މުޅި ޤައުމު ސިއްސައިގެން ދާ ކަހަލަ ހަމަ މަސައްކަތްތެރި ކަމުގެ ދާއިރާގައި މަސައްކަތް ކުރާ އިސް މީހުން ވެސް ބިރުން ހަމަ ސިއްސައިގެން ދާ ވަރުގެ ބޮޑެތި ވާހަކަތަކެއް މީގައި ހުންނާނެ އިޞްލާޙުގައި. އެހެންވީމާ، 2 ހަފްތާ އަކީ މިކަމުގެ ދާއިރާގެ މީހުންނާއި ވާހަކަ ދައްކައި، މިކަމަށް ރަނގަޅަށް ވިސްނުން ހިންގައިގެން ފަރުވާތެރި ކަމާއިއެކު މި ބިލު އިޞްލާޙު ކުރަން މާ ކުރު މުއްދަތެއް ގޮތުގައި އަޅުގަނޑު ދެކެން.

ވިލިމާފަންނު ދާއިރާގެ މެންބަރު އަޙްމަދު ނިހާން ޙުސައިން މަނިކު ވާހަކަދެއްކެވުން:

އަޅުގަނޑު ވެސް ޢަލީ ސަލީމްގެ ވާހަކަފުޅަށް ތާއީދު ކުރަން އެބަޖެހޭ ދެ ގޮތަކަށް. އެއް ގޮތަކީ ހަމަ ޓޫރިޒަމް ދާއިރާގައި ޚާއްޞަކޮށް މިއަށް އެންމެ ބޮޑު ފޯކަސް ގްރޫޕެއް އޮތީ ރާއްޖޭގެ ޓޫރިޒަމް އިންޑަސްޓްރީގައި. އެއީ އަޅުގަނޑު ވެސް ހަމަ ޓޫރިޒަމްގައި އޭރު މަސައްކަތް ރިޒޯޓެއްގައި ކުރީމަ އަޅުގަނޑަށް އެނގޭ މިކަމުގައި ހުރި ފޯރި. ދެން ޚާއްޞަ ގޮތެއްގައި މި ބިލު ހުށަހަޅައިގެން ދިޔައިރުގައި މީގެ ތެރޭގައި މިނިމަމް ވޭޖާއި ބެހޭގޮތުން އަދި ރަމަޟާން މަހުގެ ބޯނަހާއި މިކަހަލަ ކަންތައްތަކާއި މެދު ވަރަށް ބޮޑަށް ބަހުސް ކުރެވިފައިވޭ. އެހެންވީމަ، އެ ދާއިރާތަކުގެ މީހުންނާއި ބައްދަލުކޮށްގެން ނޫނިއްޔާމު އަޅުގަނޑުމެންގެ މި ކޮމިޓީ އަށް ހުތުރު ނަން ނުލިބޭ ގޮތަށް، ކޮންމެގޮތަކަށް ނިންމި ނަމަވެސް ކޮންމެވެސް އެއްބަޔަކު ހިތްހަމަނުޖެހޭ ގޮތް އޮންނާނެ. އެހެންނޫނީ ވިޔަފާރިވެރިން. އެހެންނޫނީ މަސައްކަތު މީހުން. މިކަހަލަ މައްސަލަތައް ނުކުންނާނެ. އެހެންވީމަ، ވަރަށް ޓެކްނިކަލީ އަދި އަނެއްކާ އަޅުގަނޑުމެންނަށް ވަރަށް އެހެން ކަހަލަ ކަންތައްތަކެއް ގެނަސްދޭނެ 3 ބިލު މިއީ. 3 އިޞްލާޙު މިއުޅެނީ. އެހެންވީމަ، މިއަށް ހަމަ ވަރަށް ވަގުތު ބޭނުން ވާކަން އެއީ އަޅުގަނޑު ހަމަ ޔަޤީންކުރާ ކަމެއް. ދެ ހަފްތާއަކުންނެއް ހަމަ ޔަޤީނުން ވެސް މި އިޞްލާޙުތަކަށް މަސައްކަތް ކޮށްލާ ފީޑްބެކް ހޯދައިލަން، އެއީ 6 ދުވަސް. މަސައްކަތުގެ 6 ދުވަހުގެ 6 ގަޑިއިރު އެދަނީ އަޅުގަނޑުމެންނަށް. އެވަރަކުން ނުވާނެ ހަމަޔަޤީނުން. އެހެންވީމަ، އަޅުގަނޑަށް ހަމަ ހުށަހަޅާލަން ހަމަ އޭގެ އެންމެ ކުޑަމިނުން ކެރެނީ ވެސް 2 މަސް ތެރޭގައި ނޫނިއްޔާމު 60 ދުވަހުން ނޫނިއްޔާމު މި މަސައްކަތް، މާނަ އަކީ 60 މަސައްކަތު ދުވަހެއް ނޫން. ކުރިއަށް އޮތް 2 މަސް ތެރޭގައި ނޫނިއްޔާ އަޅުގަނޑުމެންނަށް މި އެއްޗެހީގެ މައިގަނޑު މަސައްކަތް ނިންމާލެވި މައިގަނޑު ރިޕޯޓެއް އެކުލަވާލަން ވެސް ދަތިވާނެ. ދެން އޮތީ އެހެން ގޮތެއް. ދެން އަޅުގަނޑު ހުށަހަޅާލަން ބޭނުމީ އެހެން ނޫނިއްޔާމު ކުޑަ ކޮމިޓީ އެއް އުފައްދަވާފައި، ސަބް ކޮމިޓީއަކާއި މި ބިލުގެ ވަކި ސެކްޝަންތަކެއް މި 3 ބިލު އެއްކޮށް ކުޑަ ކޮމިޓީ އެއް ނަންގަވާފައި ހުށަހަޅާލުން. އެއީ ރަނގަޅު ގޮތެކޭ. އޭރުން އެ މަސައްކަތް ހިނގާނެ. ޕެރަލަލްކޮށް އަނެއް މަސައްކަތް ހިނގުމަށްޓަކައި އަނެއް ކުޑަ ކޮމިޓީ ނަގާފައި އެ 16 މާޗް 2010 ގައި މި އޮތް ދައުލަތުގެ މާލިއްޔަތު ޤާނޫނަށް ގެންނަން މިވާ އިޞްލާޙުގެ މަސައްކަތްތައް ހަމަ ރާސް ނިންމާލީމަ އަޅުގަނޑުމެންނަށް މި 7 އަނެއް މާއްދާ ހިމެނޭ ބިލު ނިންމާލެވުނީމަ 7 ދުވަހުގެ ތެރޭގައި މަސައްކަތެއް ނިމި މަޖިލީހުގެ ތަޅުމަށް ރިޓަރންވީ. އަޅުގަނޑުމެންގެ ކޮމިޓީގެ މަސައްކަތް ވެސް އަދި ޢިއްޒަތްތެރި މުޤައްރިރުގެ ތިހުންނަ ޖޯޝާއި ފޯރީގައި މިކަންކަން ކުރެވޭކަން ހަމަ އެނގިގެން ދާނެ. އަޅުގަނޑުމެން އެކަމަކަށް ޑައުޓެއް ނެތް. އެހެންވެ، އެވާހަކަ ދަންނަވާލަން. އަޅުގަނޑު މިދެންނެވި ގޮތަށް ހުށަހަޅާލަން. ކޮންމެވެސް މެންބަރަކު ތާއީދު ކޮށްލައްވާނެ ކަމަށް އުއްމީދު ކުރަން. ޝުކުރިއްޔާ.

ރިޔާސަތުން ވާހަކަދެއްކެވުން:

އަޅުގަނޑު ދަންނަވާލަން ބޭނުން މިހާރު ތި 2 މަސް ދުވަހަށް ހުށަހެޅުއްވީ. ޢަލީ ސަލީމްގެ ވާހަކަފުޅުގައި ވެސް ތި ފާހަގަކުރެއްވިހެން މި 3 ބިލު ކޮމްބައިންކޮށް ގެންދެވުން ކަންނޭނގެ އަޅުގަނޑުމެން ފުރަތަމަ ޖެހޭނީ މީގައި މިހާރު ގަވާއިދު އޮންނަ ގޮތުން މި 3 ބިލުން ކުރެ އެއް ބިލެއް ނުވެސް ގެންދެވޭނެ އިނގޭތޯ. މަޖިލީހުގެ ފްލޯރ އަށް ބަލައިގެންފައި އޮތް އެތި. އެހެންވީމަ، އެއްވެސް ބޭފުޅަކަށް. ދެން އެހެންވީމަ، މި 3 ބިލު އެއްކޮށްލައިގެން އަޙްމަދު ޢީސާގެ ދެ ހުށަހެޅުއްވުމާއި، ދެން އެއީ އެއް ބޭފުޅެއް ކަމަށް ވާތީ އޭގެ މައްސަލަ އެއް ނޯންނާނެ ކަންނޭނގެ. ފުށުނާރާ ގޮތަށް ކަންނޭނގެ އެ ހުށަހަޅުއްވާފައި އެ އޮތީ. ދެން އޮތީ މުއްޠަލިބު ހުށަހަޅުއްވާފައިވާ އިޞްލާޙު. ދެން މި 3 ބައި އެއްކޮށްލައިގެން ގެންދިއުން ރަނގަޅުތޯ ވެސް އެބޭފުޅުން ކުރެ އަހާލަން އެބަޖެހޭ. ދެން މި ގަވާއިދުގައި އަދި އިތުރަށް ތަރޯކޮށް ބަލައިލާން އެބަޖެހޭ މިހެން ދިމާވެއްޖެ ޙާލަތެއްގައި މަސައްކަތް ކުރާނެ ގޮތެއް އޮތްތޯ ނުވަތަ ނެތްތޯ އިނގޭތޯ. އެހެންވީމަ، އަޅުގަނޑަށް ހީވަނީ 60 ދުވަހަށް ނިހާން ވިދާޅުވިހެން މީގައި އަޅުގަނޑުމެން ޓޫރިޒަމް އިންޑަސްޓްރީ އާއި، މަސީ އާއި، މޯލްޑިވްސް ޗެމްބަރ އޮފް ކޮމާސާއި، އެބޭފުޅުންނާއި ވާހަކަ ދައްކަން ޖެހޭނެ. ސަރުކާރުގެ މިނިސްޓްރީ އާއި ވާހަކަ ދައްކަން ޖެހޭނެ. ހަމަގައިމު ވެސް އެ ވާހަކަ ދައްކާލާފައި ނޫނީވިއްޔާ އަޅުގަނޑުމެންނަށް އެންމެ ކުޑަވެގެން ވެސް މިވަރަށް އަޅުގަނޑުމެން އެކަން ކުރަން ޖެހޭނެ ކަމަށް އަޅުގަނޑަށް ޔަޤީން. އެހެންވީމަ، ކޮށްގެން އަދި އިތުރަށް ސިޔާސީ ބޮޑެތި ޕާޓީތަކާއި ވެސް ތިބޭފުޅުންނަށް ފެނިވަޑައިގަންނަވަންޏާ އިތުރަށް ވާހަކަ ދައްކަން ތިބޭފުޅުން މިތާ ތިއްބެވީމާ ދެން އެކަން ކޮންމެހެން ކުރާކަށް ނުޖެހޭނެ ކަންނޭނގެ. އެހެންވީމާ، މިވަރަށް ކޮށްލާފައި ކަންނޭނގެ މިކަން ނިންމާލާފައި ފޮނުވާލަން ވާނީ. އެކަމަކު އަޅުގަނޑުމެން ލަދުވެތި ވާންޖެހޭނެ ފްލޯރގައި އަޅުގަނޑުމެން 2 ހަފްތާ ނޫނިއްޔާ 2 މަސް ދުވަހުގެ ތެރޭގައި އަޅުގަނޑުމެން މިކަން ނިންމާފައި ފޮނުވާނަމޭ ދަންނަވާފައި، ޕަބްލިކަށް އެނައުންސް ކޮށްފައި އަޅުގަނޑުމެންނަށް އެ ބިލު ނުފޮނުވެއްޖިއްޔާ. އެހެންވީމަ، ވާހަކަ އަކީ އިތުރު މަސައްކަތް ރޭގަނޑާއެއްކޮށް ކޮށްގެން ވެސް އެ ނިންމަން ޖެހޭނޭ އަޅުގަނޑު ދަންނަވަން މިއުޅެނީ އެގޮތަށް ނިންމައިފިއްޔާ. އެއީ ތިބޭފުޅުން ހަނދުމަފުޅު ބަހައްޓަވާ. އަޅުގަނޑު އިންނާނަން މިތާނގައި ތިބޭފުޅުން ނިންމެވި ގޮތަކަށް އެކަން ކުރަން އިރާދަކުރެއްވިއްޔާ. އެހެންނަމަވެސް، މީގައި މައްސަލައަކަށް ވާނީ އަޅުގަނޑުމެން ދަންނަވާ ދުވަހަށް ނުނިންމިޖިއްޔާ އެ ލަދުވެތި ކަމަކަށް ކުރިމަތި ވާނެ ރައްޔިތުންގެ ކުރިމަތީގައި. އެހެންވީމާ، އެހެން ނުވާނެ ގޮތަކަށް ވިސްނުންފުޅު ބަހައްޓަވާށޭ ދަންނަވާލަން އިނގޭތޯ. އެހެންވީމާ، ނިހާނު ހުށަހެޅުއްވި ހުށަހެޅުއްވުމަށް 2 މަސް ދުވަހުގެ މުއްދަތަށް، އެހެން ބޭފުޅަކު އެއްޗެއް ވިދާޅުވަންޏާ.

ގަމު ދާއިރާގެ މެންބަރު ޔޫޞުފް ޢަބްދުލްޣަފޫރު ވާހަކަދެއްކެވުން:

އާދެ، ޝުކުރިއްޔާ. ނިހާން އެ ހުށަހެޅުއްވި ގޮތަށް ވަޒީފާ އާ ބެހޭ ޤާނޫނަށް ހުށަހެޅިފައި މިއޮތް 3 އިޞްލާޙު އެކުއެކީގައި ގެންގޮސް 2 މަސް ދުވަހުތެރޭގައި ނިންމާ ގޮތަށް އަޅުގަނޑު ވެސް ތާއީދު ކުރަން. ދެން މީގެ ތެރޭގައި ޗުއްޓީ ދިމާލަށް ވެސް ވަންނާނެ ކަންނޭނގެ އަޅުގަނޑުމެން މިހާހިސާބުން ތާރީޚު ކަނޑައަޅައިފިއްޔާ. އެހެންވީމާ، މަސައްކަތުގައި ހިމެނޭ 2 މަސް ދުވަސްތެރޭ އެ 2 މަސް ދުވަސް ވެގެން ދިއުމަކީ އަޅުގަނޑަށް ހީވަނީ... އާދެ، 2 މަސް.

ކެލާ ދާއިރާގެ މެންބަރު ޢަބްދުﷲ މަޢުސޫމް ވާހަކަދެއްކެވުން:

އާދެ، އަޅުގަނޑު ވެސް ދެންމެގައި ރިޔާސަތުން ތިވިދާޅުވި ވަރަށް މުހިއްމު ނުކުތާ އެއް. މީގައި ހިމެނޭ ހުރިހާ ފަރާތްތަކާއި އަޅުގަނޑުމެން މަޝްވަރާ ކުރުން ވަރަށް މުހިންމު. އެއީ ވަޒީފާ އާއި ބެހޭ ޤާނޫނު ނުކުމެގެން އައި އިރުވެސް ހަމަ އަޅުގަނޑުމެންނަށް މީޑިޔާތަކުން އިވުނު އަޑުތަކަކީ އެއީ އެކަށީގެންވާ ވަރަށް ގުޅޭ ބޭފުޅުންނާއި މަޝްވަރާ ކުރެވިފައި ނެތީ. އެހެންވީމަ، އަޅުގަނޑުމެން ހަމަ ޒިންމާ އެއް ކަމުގައި ވާނެ ހުރިހާ ބޭފުޅުންގެ ޚިޔާލު މީގެ ތެރޭގައި ހޯދުން. އެހެންވީމާ، އެކަމަށްޓަކައި ވަގުތު ނަގާނެ ކޮންމެ ގޮތެއް ވިޔަސް. އެހެންވީމަ، ދެން އަޅުގަނޑުމެންނަށް މިހާރު މި ބުރުގައި މި ދައުރުގައި މިއޮތީ މާރޗް މަހުގެ ދެތިން ދުވަހާއި އެޕްރިލް މަހާ. ދެން އަންނާނީ ބްރޭކެއް. އެހެންވީމަ، އަޅުގަނޑު މި ހުށަހަޅަނީ ޖޫންގެ ނިޔަލަށް ނިންމާލެވޭވަރު ވެދާނެ ކަމަށް. އެހެންވީމަ، އަޅުގަނޑު ހުށަހަޅަން ޖޫންގެ އެންމެ ފަހު ދުވަހާއި ހަމައަށް އަޅުގަނޑުމެންގެ އަމާޒެއް ކަނޑައަޅަން. ޝުކުރިއްޔާ.

ރިޔާސަތުން ވާހަކަދެއްކެވުން:

ޝުކުރިއްޔާ. ހައްތަހާ ވެސް ހުށަހެޅުން މި އަންނަނީ. އާދެ، އަސްލަމް.

ހިތަދޫ އުތުރު ދާއިރާގެ މެންބަރު މުޙައްމަދު އަސްލަމް ވާހަކަދެއްކެވުން:

މީގައި އަޅުގަނޑުގެ އަނެއްހެން މައްސަލަ އެއް އޮތީ އެއް ނޫން. ދެން އަޅުގަނޑު ދަންނަވާލަން ފުދޭވަރަކަށް ދުވަސްވެއްޖެ މިހާރު ވެސް ކޮމިޓިއެއްގައި އަޅުގަނޑުމެންގެ މަސައްކަތުގައި އަތް ވެސް ނުލާ. އެހެންވީމަ، ދެން އަނެއްހެން އަޅުގަނޑުގެ އެއްވެސް ކަހަލަ އިތުރު އިންޓްރެސްޓެއް މިކަމުގައި އޮތީ އެއް ނޫން. ދެން ވަޒީފާ އާއި ބެހޭ ޤާނޫނު މިހާރު ވެސް ހިނގަމުންދާ ދަނީ ދެއްތޯ. ދެން އޭގައި ހުރި މައްސަލަތަކާއި ގުޅޭ ގޮތުން ކަންބޮޑުވުންތަކާއި ގުޅިގެން ބައެއް މެންބަރުން އިޞްލާޙުތައް ހުށަހަޅުއްވާފައި ވަނީ. ދެން މީގައި އަޅުގަނޑުމެންގެ ކޮމިޓީ އަށް މަސައްކަތެއް އައުމަށް ފަހު ދެން އަވަހަށް ނިންމާލެވޭނެ ގޮތެއްގެ މައްޗަށް ވިސްނާލަން. އެހެންވީމަ، އަޅުގަނޑު ހިތަށްއަރަނީ 2 މަސް ދުވަސް. 24 ޖަލްސާ. ދެން އަޅުގަނޑުމެން ކޮންމެ ޖަލްސާއެއްގައި މިގޮތަށް މިހެން ވާހަކަ ދައްކާލަދައްކާލަ ތިބެންޏާ ހަމަ ހިނގައިދާނެ. އެހެންނަމަވެސް، ބައެއްފަހަރު އަނެއް ކޮމިޓީގައި ބިލުތަކުގައި މަސައްކަތް ކުރެވޭއިރު ޢާއްމު ގޮތެއްގައި މިހާރު އަޅުގަނޑުމެން 3 ދުވަހު މި ބާއްވަނީ ދެއްތޯ. މި ކޮމިޓީ އަޅުގަނޑުމެން އަދި ނުވެއް ނުނިންމަން ކިތައް ދުވަސް ކަން. އެހެންނަމަވެސް 3 ދުވަހެއް ވަރު މި ބާއްވާލަނީ. އެހެންނަމަވެސް، ބިލެއްގެ މަސައްކަތް ފެށުމުން ގިނަ ޖަލްސާތައް ބާއްވައި ވަރަށް ގިނަފަހަރަށް ވަރަށް ގިނަ ކޮމިޓީތަކުގައި އެގޮތަށް ގެންދަވާ. އަދި ހަމަ އަޅުގަނޑުމެން އެހެން ކޮމިޓީން ވެސް މީގެ ކުރީގައި ހަމަ މުޤައްރިރު ހިންގަވަމުން ގެންދެވިއިރު ބައެއް ބިލުތައް ނިންމަވާލެއްވުމަށްޓަކައި ހަމަ ގިނަ ޖަލްސާތައް ގިނަ ވަގުތާ އެކު މަސައްކަތް ކޮށްގެން ބައެއް ބިލުތައް ނިންމާލެވޭ. ދެން އަޅުގަނޑަށް ހީވަނީ އެހެން ކަންނޭނގެ ހަމަ ކޮންމެ ބިލެއް ވެސް އަޅުގަނޑުމެން ވަކި މުއްދަތެއްގެ ތެރޭ ނިންމަންޏާމު ދެން އިތުރު ޖަލްސާތައް ބާއްވައި، އިތުރު ބައްދަލުވުންތައް ބާއްވައި ނުވަތަ ބާއްވައި ނިންމާލެވޭނެ. އެހެންވީމާ، އެއީ ދެ ހަފްތާ ކަމުގައި ވިޔަސް އަދި އެއް މަސް ދުވަސް ކަމުގައި ވިޔަސް، 2 މަސް ދުވަސް ކަމުގައި ވިޔަސް އަޅުގަނޑުމެންނަށް އެއް ޓާގެޓަށް ބިލުގެ މަސައްކަތް ނިންމާލެވޭ ގޮތަށް އަޅުގަނޑުމެން ފަށައިގަތީމަ އަޅުގަނޑުމެންނަށް އެނގޭނީ ވެސް. ދެން ދެ ހަފްތާ ދުވަހުގެ ތެރޭގައި ވެސް ގެންނަންޖެހޭ އެންމެން ގެނެސް އަޅުގަނޑުމެން ހޯދަން ޖެހޭ މަޢުލޫމާތުތަކެއް ހޯދައިލެވިދާނެ. އަދި މަސައްކަތް ކުރެވޭނެ އިނގޭތޯ. ޝުކުރިއްޔާ.

ރިޔާސަތުން ވާހަކަދެއްކެވުން:

އާދެ، މި ވަރަށް ބޮޑަށް ޝުކުރިއްޔާ ތި ދެއްކެވި ވާހަކަފުޅަށް. އަޅުގަނޑު ދަންނަވާލަން އޮތީ އިޖްތިމާޢީ ކޮމިޓީއަށޭ މި ބިލު މިހާރު ގަވާއިދުގައި އޮތް ގޮތުން މި ދާން ޖެހެނީ. އެހެންވީމާ، އަޅުގަނޑުމެންނާ ބެހޭ ކޮމިޓީ އެއް ނޫން. މަޖިލީހުގެ ރައީސަށް މި މައްސަލަ އަޅުގަނޑުމެން ޖެހިލާފައި ކުރިއަށް ގެންދަން ވީ ގޮތެއް ސާފުކޮށްލީމާ އަޅުގަނޑަށް ހީވަނީ ރަނގަޅު ވާނެހެން. އޭރުން މިވަގުތު އަޅުގަނޑުމެންނަށް އެކަން ނިންމާލެވުނީ. އާދެ، އެހެންވީމަ، މިހާރު މީގައި މިއޮންނަނީ، އަޅުގަނޑަށް ވެސް މަޖިލީހުގެ ރައީސަށް ވާހެން މީތި ރަނގަޅަށް މުޠާލިއާ ނުކުރެވޭތީވެ މިހެން މިވަނީ. އިޖުތިމާޢީ ކޮމިޓީ އަށް މި 3 ބިލު ވެސް ދާން ޖެހޭނީ. އެހެންވީމާ، އަޅުގަނޑު އެހިސާބުން އެގޮތަށް ނިންމާލާނަން މަޖިލީހުގެ ރައީސަށް ފޮނުވާލާ ގޮތަށް. ޝުކުރިއްޔާ.

ކެލާ ދާއިރާގެ މެންބަރު ޢަބްދުﷲ މަޢުސޫމް ވާހަކަދެއްކެވުން:

ދެންމެ ރިޔާސަތުން ވިދާޅުވެއްޖެ އަޅުގަނޑަށް ހީކުރަނީ އޮޅުމަކުން، ދޫ އޮޅުމަކުންހެން. މަޖިލީހުގެ ރައީސަށް ވާހެން މިސްޓޭކެއް ޖެހުނީ ކަމަށް. އެހެންވީމާ، އެގޮތަށް ކޮމްޕެއަރ ކުރެއްވުން އަޅުގަނޑަކަށް ހިއެއް ނުވޭ މުޅިން ފެއަރ ގޮތެއްހެއްނެއް. އެހެންވީމަ، އެހެން ދަންނަވާލީ.

ރިޔާސަތުން ވާހަކަދެއްކެވުން:

ނޫން، އެ ދަންނަވާލެވެނީ މަޖިލީހުގެ ރައީސް އެގޮތަށް އިޢުލާނު ކުރެއްވި އެހެންނޫންތޯ. މި އައު ގަވާއިދަށް އަހުލުވެރިވުމަށްޓަކައި އަޅުގަނޑުމެން ހުރިހާ ބޭފުޅުން ވެސް ބަލަމުން ގެންދަން ޖެހޭނެ ވާހަކަ. ހަމަ އަޅުގަނޑުމެންނަށް ވެސް އެ މިސްޓޭކް ހެދުނީމަ އެހެން ދަންނަވާލީ. ހަމަ އެހެންނޫނީ މި ދައްކަން ބޭނުން ވާހަކައެއް ނޫން އެހެންނޫންތޯ. އާދެ، އެހެންވީމަ، ވަރަށް ބޮޑަށް ޝުކުރިއްޔާ. އެހެންވީމަ، އަޅުގަނޑު މި އިޖުތިމާޢީ ކޮމިޓީ އަށް މަޖިލީހުގެ ރައީސަށް ދަންނަވާލާނަން މި 3 ބިލަކީ އިޖުތިމާޢީ ކޮމިޓީ އަށް މިހާރު ގަވާއިދުގައި އޮތް ގޮތުން ދާން ޖެހޭ. ޔޫތު މިނިސްޓްރީ އަކީ ވަޒީފާއާ ބެހޭ ޤާނޫނުގެ މަސައްކަތް ހިންގަވާ ބަލަހައްޓަވާ ފަރާތް ކަމަށް ވާތީ، އެގޮތަށް ދަންނަވާލަން ކަންނޭނގެ. އާދެ، އީވާ.

ގަލޮޅު އުތުރު ދާއިރާގެ މެންބަރު އީވާ ޢަބްދުﷲ ވާހަކަދެއްކެވުން:

ޝުކުރިއްޔާ މުޤައްރިރު. އަޅުގަނޑު ހަމަ އަސްލަމް ދެއްކެވި ވާހަކަ އަށް ކުޑަ އެއްޗެއް ސާފުކޮށްލަން ވެގެން. އަޅުގަނޑު ދެންމެ އެޓަރނީ ޖެނެރަލާއި މި ވާހަކަ ދެއްކީ. އެޓަރނީ ޖެނެރަލް ވިދާޅުވީ އޭރު އަޅުގަނޑުމެން މަޖިލީހުން ޑިޕާޓްމަންޓް ބަދަލު ކުރިއިރު ޓޫރިޒަމް މިނިސްޓްރީގައި ހުރި އިންފޮމޭޝަން ޑިޕާޓްމަންޓްގެ އެންމެ މަސައްކަތެކޭ އެޓަރނީ ޖެނެރަލް އޮފީހަށް ބަދަލު ކުރީ. އެއީ ޕަބްލިކޭޝަންއޭ. އެހެންނަމަވެސް، އެޓަރނީ ޖެނެރަލް ވިދާޅުވަނީ މިހާރު ވެސް މަޢުލޫމާތު ލިބިގަތުމާއި ބެހޭ ގަވާއިދެއް އޮވޭ. އެ ގަވާއިދު ބަލަހައްޓަނީ މެންޑޭޓް އޮންނަނީ ހޯމް މިނިސްޓްރީގައޭ. އެހެންވީމާ، އެޓަރނީ ޖެނެރަލް ވެސް ލަފާ ދެއްވަނީ ކޮންމެވެސް ވަރަކަށް އެ ކަންތައް އޮޅުންފިލުވާލަން ވެގެން. މުޅިއަކުން ޓޫރިޒަމް މިނިސްޓްރީގެ މަސްޢޫލިއްޔަތެއް ވެސް ނޫނޭ. މުޅިއަކުން ހޯމް މިނިސްޓްރީގެ މަސްޢޫލިއްޔަތެއް ވެސް ނޫނޭ. ދެން އަޅުގަނޑަށް ފެންނަ ތާނގައި ގަވާއިދުގައި އެބަ ތަން ދޭ ދެ ކޮމިޓީއެއްގެ މެންޑޭޓެއްގެ ދަށަށް އަންނަ ބިލެއް ކަމުގައި ވަންޏާ ދެ ކޮމިޓީން ވާހަކަ ދައްކައިގެން ގުޅިގެން ވެސް މަސައްކަތް ކުރިއަށް ގެންދެވޭ ގޮތަށް ގަވާއިދުގައި މިއޮންނަނީ. އެހެންވީމަ، ފާހަގަކޮށްލަން ވެގެން. ޝުކުރިއްޔާ.

ރިޔާސަތުން ވާހަކަދެއްކެވުން:

އެހެންވީމަ، މަޖިލީހުގެ ރައީސަށް އަޅުގަނޑުމެން ސިޓީއަކުން ދަންނަވާލަންވީނުންތޯ. މިކަން އަޅުގަނޑުމެން މިހެން މިހެން މިކަންތައް ހުރީމަ ހަމަ މިހާރު އޮތް ގޮތަށް ކުރިއަށް ގެންދާނީތޯ؟ ނޫނިއްޔާމު ކިހިނެއްތޯ؟ އެހެންނޫންތޯ. އެހެންވީމާ، އެގޮތަށް އަޅުގަނޑު އެބައި ނިންމާލާނަން. އެހެންވީމާ، މިހާރު އަޅުގަނޑު މަޖިލީހުގެ ރައީސަށް އަޅުގަނޑުމެން ދަންނަވާލަން އޮތް ކަންތައްތައް ނިމުމާ އެކީގައި މާލިއްޔަތުގެ ޤާނޫނަށް އަޅުގަނޑުމެން އެޖެންޑާ ކުރެވިފައި އޮތް ގޮތަށް މަސައްކަތްތާއިގެން އަޅުގަނޑުމެން ކުރިއަށް ދާން ފަށައިގަންނާނީ. އާދެ، ޢަލީ ސަލީމް.

ފުނަދޫ ދާއިރާގެ މެންބަރު ޢަލީ ސަލީމް ވާހަކަދެއްކެވުން:

މިހާރު މި ދާ ގޮތަށް ބަލާއިރުގައި މުޤައްރިރު އަޅުގަނޑަށް ހީވަނީ މިކަމަށް ވެސް ހަމަ އަޅުގަނޑުމެން ނިންމާނެ ޑޭޓެއް ވެސް ކަނޑައަޅާފައި ކަންނޭނގެ މަސައްކަތް ފަށަން ވާނީ ދެއްތޯ. އެއީ ކަންނޭނގެ މި ދާ މި އުސޫލަކީ.

ރިޔާސަތުން ވާހަކަދެއްކެވުން:

އެހެންވީމަ، މާލިއްޔަތު ޤާނޫނުގެ މަސައްކަތް އަޅުގަނޑަށް ހީވަނީ މާ ގިނަ، ކޮބައިތޯ ބޭފުޅުން ފްލޯރގައި ފާޅުކުރައްވާފައި ހުރި ޚިޔާލުތައް. އިހަށް މަޖިލީހުގެ ރައީސަށް އަޅުގަނޑުމެން ދަންނަވާލަން އޮތީ ހަމައެކަނި މި ބިލުގެ ވާހަކަ. މީތި ނިންމާލާފައި އަޅުގަނޑުމެން ފޮނުވާލަން ނިންމާލަމާތޯއޭ ތިބޭފުޅުންނަށް ފެނިވަޑައިގަންނަވާ ކަމަށް ވަންޏާ ޚިޔާލުފުޅެއް ދެއްވަންވީނުންތޯ ކިތައް ދުވަސްތޯ އަޅުގަނޑުމެން މި ނިންމާލަން ނަގާނީ. އާދެ، ޝުކުރިއްޔާ. އަޅުގަނޑަށް ހީވަނީ މާ ގިނަ ކޮމެންޓްތަކެއް އަނެއްހެން އައިއްސަ ހުރި ބިލެއް ނޫން. ދެން އަނެއްކާ މިހާރު ދެ ޕާޓީއަކުން ވާހަކަ ދައްކަވާފައި ހުރި އެ ގާތްގަނޑަކަށް އެއްގޮތަށް ވާހަކަ އައިއްސަ ހުރީ. މިއަށް ހަމަ ފަހަރަކު އެއްޗަކަށް ވޯޓަކަށް އަހަމުން ގެންދަންވީތޯ؟ ނޫނީ ކިހިނެއްތޯ؟ އާދެ، ނިހާން.

ވިލިމާފަންނު ދާއިރާގެ މެންބަރު އަޙްމަދު ނިހާން ޙުސައިން މަނިކު ވާހަކަދެއްކެވުން:

އަޅުގަނޑަށް ހީވަނީ ފެށޭ ހަފްތާ ހަމަ ނިންމެންވާއިރަށް އަޅުގަނޑުމެންނަށް 3 ދުވަހުގެ މަސައްކަތުން މިކަން ނިންމާލެވޭނެ ކަމަށް ވަރަށް ބޮޑަށް ފެނޭ. އެހެންވީމާ، ހަމަ ހުށަހެޅިފައިވާ ގޮތަށް ހަމަ ފައްޓައިގެން މާއްދާއަކުން މާއްދާއަކުން އިޞްލާޙުތައް ގެނެސް ހަމަ ނިންމާލާ ގޮތަށް އަޅުގަނޑު ހުށަހަޅާލަން.

ރިޔާސަތުން ވާހަކަދެއްކެވުން:

ޝުކުރިއްޔާ. އާދެ، އެއަށް ތާއީދު ކުރައްވައި ބޭފުޅަކު. ހަފްތާއެއްގެ ތެރޭގައި ނިންމަން މާއްދާއަކުން މާއްދާއަކުން.

މަރަދޫ ދާއިރާގެ މެންބަރު ޙަސަން އާދިލް ވާހަކަދެއްކެވުން:

އެގޮތަށް އަޅުގަނޑު ތާއީދު ކުރާ ވާހަކަ ދަންނަވާލަން.

ރިޔާސަތުން ވާހަކަދެއްކެވުން:

ޙަސަން އާދިލް ތާއީދު ކުރާ ވާހަކަ. އެހެންވީމަ، އެގޮތަށް އެހެން ބޭފުޅަކު އިޢުތިރާޟު ނުކުރައްވަންޏާ އަޅުގަނޑު ނިހާން ހުށަހަޅުއްވައި، އާދިލް ތާއީދު ކުރެއްވި ގޮތަށް ކުރިއަށް ގެންދާނަން. އެހެންވީމަ، އަޅުގަނޑުމެން މިހާރު ތިބޭފުޅުންގެ އަތްޕުޅުގައި އޮންނާނެ މެންބަރުން ކުރައްވައިފައިވާ ޚިޔާލު. ފާޅުކުރައްވައިފައިވާ ގޮތް. އެހެންވީމަ، އަޅުގަނޑަށް އަޅުގަނޑު އަތަށް ވެސް ލިބިއްޖެ ދެންމެއަކު. އެހެންވީމަ، މިއަށް ބައްލަވާލައްވާފައި މައިގަނޑު ގޮތެއްގައި މީގައި މިހިރީ ދެ ޕާޓީން ދައްކަވާފައި ހުރި ވާހަކަތައް. އެހެންވީމަ، އެ ވާހަކަތަކަށް ބަލައިލީމަ ގާތްގަނޑަކަށް މިހުރީ ދެ ޕާޓީގެ މެންބަރުން ވެސް ތިއްބެވުމާ އެކީގައި މިދެންނެވީ ބޮޑުކޮށް އޮތް ދެ ޕާޓީގެ، ޑީ.އާރް.ޕީ އާއި އެމް.ޑީ.ޕީ މި ދެ ޕާޓީގެ ބޭފުޅުން ތިއްބެވުމާއި އެކީގައި އަޅުގަނޑުމެން މި މަސައްކަތް މާ އުނދަގުލެއް ނުވާނެ ހަމަގައިމު ވެސް ކުރިއަށް ގެންދާކަށެއް. ދެން އިތުރު ޚިޔާލުފުޅެއް ނެތް ކަމަށް ވަންޏާ އޭރުން މި ބިލުގެ މަސައްކަތް އަޅުގަނޑު ހަފްތާއެއްގެ ތެރޭގައި ނިންމާލާނެ ކަމަށް ރައީސަށް ތާވަލް އަރުވާނަން. ދެން މިހެން ހުރި ބިލުތައް މިހުރީ އަޅުގަނޑުމެން މަސައްކަތް ކުރިއަށް ގެންދަންވީ ގޮތް ނިމިފައި. އެހެންވީމާ، އަޅުގަނޑު މަސައްކަތާއިގެން ކުރިއަށް ދާން ފަށައިގަންނަނީ. އާދެ، ޤާނޫނު ނަންބަރު 2006/3 ދައުލަތުގެ މާލިއްޔަތުގެ ޤާނޫނަށް 1 ވަނަ އިޞްލާޙު ގެނައުމުގެ ބިލު. 1- ބުނެވިދިޔަ ޤާނޫނުތަކުގެ 5 ވަނަ މާއްދާ އަށް އަންނަނިވި ގޮތަށް އިޞްލާޙު ކުރުން. ދައުލަތުގެ ދަރަންޏަށް ފައިސާ ނެގުމާއި ގެރެންޓީ ދިނުން. 5- (ހ) މި މާއްދާގައި މި ބުނެފައިވާ ވާހަކަތަކަށް ތިބޭފުޅުންގެ ޚިޔާލުފުޅެއް އޮތިއްޔާ ހުށަހަޅުއްވާލަ ދެއްވުން އެދެން! (ވަގުތުކޮޅަކަށްފަހު) އާދެ، ކޮމެންޓެއް ނެތް ކަމަށް ވަންޏާ އަޅުގަނޑަށް މި ފަށައިގަނެވުނީ. އާދެ، އަސްލަމް.

ހިތަދޫ އުތުރު ދާއިރާގެ މެންބަރު މުޙައްމަދު އަސްލަމް ވާހަކަދެއްކެވުން:

އަޅުގަނޑަށް ހީވަނީ އަޅުގަނޑުމެން ހަމަ ކުއްލިއަކަށް އައިސް މިއަދު އިނގޭތޯ މިސާލަކަށް، 5 ވަނަ މާއްދާގެ (ހ) އަށް ހުށަހަޅުއްވާފައި މިވާ އިޞްލާޙަކީ ވެސް 3 ޞަފުޙާ، ތ ޞަފުޙާގައި ވެސް އިނގޭތޯ މި ހަމައެކަނި 5 ވަނަ މާއްދާގެ (ހ) އަށް ހުށަހެޅިފައިވާ އިޞްލާޙު އެބައާދޭ 6 ޞަފުޙާގައި. ދެން، އެހެންވީމާ މި ވަރަށް ދިގު އިޞްލާޙެއް. އަޅުގަނޑުމެންނަށް މުޅި އިޞްލާޙު އެއްކޮށް ކިޔާލައިގެން ހެން އަޅުގަނޑަށް ހީވަނީ އެ ހަމަ ކުރިއަށް ދާން ފަސޭހައީ. ދެން، އިޞްލާޙަކުން އިޞްލާޙަކުން ގެންދާކަމަށްވަންޏާ އެއީ އެއް ނުކުތާ އަޅުގަނޑު ފާހަގަކޮށްލަން ބޭނުން. ދެވަނަ ނުކުތާ އަކީ އަޅުގަނޑުމެން މިކިޔާލުމަށްފަހު އަޅުގަނޑުމެންނަށް ހީވާނީ މިބިލާއި ބެހޭ ގޮތުން ވެސް އަޅުގަނޑުމެންނަށް މި ސަރުކާރު އިދާރާތަކާއި ވެސް މަޝްވަރާ ކުރަންޖެހޭނެކަމަށް އަޅުގަނޑު ދެކެން. މަޝްވަރާކުރާ އިން ދަ ސެންސް މިހާރު މިކަން ހިނގަމުންދާ ގޮތާއި މިކަމުގައި ހުރި ދަތިތައް ދަނެގަންނަ. ދެން، އަޅުގަނޑު އެ ނުކުތާގައި ދަންނަވާލަން ދަޢުލަތުގެ މާލީ ވަޒީރުކަން ވެސް ކުރައްވާފައި ހުންނެވި ބޭފުޅެއް ކޮމިޓީގެ މުޤައްރިރަކަށް އިންނެވީ. ވަރަށް މިކަމުގެ ތަޖުރިބާތަކެއް ހުންނާނެ. ދެން، އެހެންނަމަވެސް އަޅުގަނޑުމެންނަށް ހަމަ މިވަގުތު މާލީ ވަޒީރުކަން ކުރެފައި ނުވަތަ ފިނޭންސް މިނިސްޓްރީގެ ބޭފުޅުންނާއި ވެސް މިކަމާއި ގުޅޭގޮތުން ވާހަކަ ދައްކާލުމަކީ މުހިއްމު ކަމެއް ކަމުގައި އަޅުގަނޑު ދެކޭތީވެ. އަދި އެހެނިހެން ބިލުތަކުގައި ވެސް ހަމަ މިއުސޫލުން ސަރުކާރުގެ ކަމާއި ބެހޭ ދާއިރާތަކުން މަޢުލޫމާތު ހޯއްދަވައި ކުރިއަށް ގެންދަވާތީއާއިއެކު ވެސް މިވާހަކަ ދަންނަވާލީ. ޝުކުރިއްޔާ.

ރިޔާސަތުން ވާހަކަދެއްކެވުން:

އާދެ، ރަނގަޅު. ނިހާން.

ވިލިމާފަންނު ދާއިރާގެ މެންބަރު އަޙްމަދު ނިހާން ޙުސައިން މަނިކު ވާހަކަދެއްކެވުން:

އާދެ، އަޅުގަނޑު ދަންނަވާލަނީ މި ހަމަ ބަހުސްގެ މަރުޙަލާގައި ބައިވެރިވަޑައިގެންނެވި ގިނަ ބޭބޭފުޅުން މިތަނުގައި އެބަ ތިއްބެވި. ޚާއްޞަކޮށް ދެންމެ ވާހަކަފުޅު ދެއްކެވި ޢިއްޒަތްތެރި މެންބަރު އަސްލަމަކީ ވެސް ހަމަ މި ބިލަށް ކޮމަންޓް ކުރެއްވި ބޭފުޅެއް. 34 ވަނަ މާއްދާ އަށް އިޞްލާޙު ގެންނެވުމަށް މަޖިލިސް މެންބަރުން ފާޅުކުރައްވާފައިވާ ޚިޔާލުތަކުގައި މި ކޮމަންޓް ލައިނުން އަޅުގަނޑުމެންނަށް ފެންނަ އެބަދޭ. އަނެއް ޢިއްޒަތްތެރި މެންބަރު އަސްލަމް ވެސް އެ ވިދާޅުވި ފަދައިން މިތަނުގައި މިވަގުތު މުޤައްރިރަކަށް މި އިންނެވީ ދިވެހިރާއްޖޭގައި މާލީ ވަޒީރުކަން ކުރައްވާ އަދި ރާއްޖޭގެ މި ފައިނޭންސް ސެކްޓަރ، އަދި ޓޫރިޒަމްގެ އެތައް ޒަމާނެއް ވަންދެން ވަރުގަދަ ހަމަ އިމްޕެއަރ ބިލްޑްކުރެވޭ ބޭފުޅެއް. ވަރަށް ރަނގަޅަށް އެނގިވަޑައިގަންނަވާނެ މިކަހަލަ ކަންތަކުގައި. އަދި ޚާއްޞަ ގޮތެއްގައި މި ކޮމަންޓް ލައިނުން އަޅުގަނޑުމެންނަށް އެބަފެނޭ ޖެނަރަލް ކޮމަންޓްގެ އުސޫލުން މާމިގިލީ ދާއިރާގެ ޢިއްޒަތްތެރި މެންބަރުގެ ހައިސިއްޔަތުން މަނިކުފާނު ފާޅުކުރައްވާފައިވާ ޚިޔާލު މީގައި ޖެނަރަލް ކޮމަންޓް ލައިނުގައި. އަދި މީގެ 5 ވަނަ މާއްދާ އާއި 7 ވަނަ މާއްދާ. މި މާއްދާތަކާއި އިދިކޮޅަށް މީގައި އޮތް ޖުމްލަ ޚިޔާލު އޮތްކަމަށް މިއޮތީ މައިގަނޑު ހާސިލްކުރަން ބޭނުންވާކަމަކަށް މިއޮތީ ޤާނޫނުއަސާސީގެ 97 ވަނަ މާއްދާ ހެން އަޅުގަނޑަށް... އޭގައި ބަޔާންކުރާ.. 97 ވަނަ މާއްދާގެ (ރ) މި ޤާނޫނުއަސާސީގައި މިބުނާ މާއްދާ އިން ރައްޔިތުން މަޖިލީހުގެ ރުހުމެއް މިއަށް ހޯދުމަށް އޮތް އޮތުމަށް މި އިޞްލާޙު ހުށަހެޅިފައި މިއޮތީ ހަޤީޤަތުގައި. ދަޢުލަތުގެ މާލިއްޔަތުގައި ހިމެނޭ ސާމާނާއި ތަކެތި ސަރުކާރުން އެކި ގޮތް ގޮތަށް ބޭނުންކުރަމުންދާ ދިއުމުގެ ޔަޤީންކަން ގެއްލިގެންދާ ހިސާބަށް ޤައުމުގެ ހާލަތު ދިޔާމާ މި އިޞްލާޙު ރަސްމީކޮށް އައިސްގެން މިއުޅެނީ. މި މާލިއްޔަތު ޤާނޫނަށް. އެހެންވީމާ، ވަރަށް އޮޅުންފިލާފައި އޮތްކަމެއް. މާ ގިނަ ދިރާސާތަކެއް ނުކުރިނަމަވެސް ހަމަ ޔަޤީންވޭ. މެންދުރު އިރުފަދައިން ޔަޤީންވާކަމެއް މިއީ. މި ހުއްދަ މަޖިލީހުން ދޭންޖެހޭނެ ކަން. މި ހުއްދަ ދިނުމަށް އެ އެކްސެޕްޓް ސަރަކާރުން ވެސް ކުރަންޖެހޭނެ ކަމަށް. އަޅުގަނޑު ހަމަ މިތާނގެ ރެކޯޑަށްޓަކައި ދަންނަވާލާ ހިތްވޭ މި 97 ވަނަ މާއްދާ. ޓެކްސް ނެގުމާއި ޚަރަދުކުރުން. ރައްޔިތުންގެ މަޖިލީހުން ފާސްކޮށްފައިވާ ޤާނޫނުގައިވާ ގޮތުގެ މަތިން މެނުވީ ވެރިކަން ހިންގާ ފަރާތުން އަންނަނިވި ކަންތައްތަކުން ކުރެ ކަމެއް ކޮށްގެންނުވާނެ. ކަނޑައެޅިގެން ކޮށްގެންނުވާނެ ކަމަށް ބަޔާންކޮށްފައި އެ ރުހުން ހޯދަން ޓެކުހެއް ނުވަތަ އެނޫން އެއްޗެއް ނެގުމަށް ދަރަނި އަދާކުރުމަށް ޔަޤީންކަން ދަޢުލަތުގެ ނަމުގައި ދިނުން. މިހެން ހުރިކަމެއްގެ މައްޗަށް މިކަން މިއޮތީ. މިއީ ހަމަ ވިދާޅުވެ ލައްވާފައި މި މާއްދާތަކަށް މި ޢަބްދުﷲ ޢަބްދުއްރަޙީމް ބިލު ހުށަހެޅުއްވި ފަރާތުން ވަރަށް ދިގުކޮށް ހަމަ މި ވާހަކަ ދައްކަވާ އޭގެ ރިކޯޑިންގ މީގައި ފަހަތުގެ ޔައުމިއްޔާ އެބައޮތް. ޢަބްދުﷲ ޢަބްދުއްރަޙީމް ދައްކަވާފައިވާ ވާހަކަތައް. އެހެންވީމާ، ތިން ހަތަރު މައިގަނޑު ވިސްނުމެއް މީގައި މިއުޅެނީ. އަދި ސަރުކާރުގެ ފަޅިން ވާހަކަ ދެއްކެވި ބޭފުޅެއްގެ ގޮތުގައި މީގައި މިއޮންނަނީ ފޭދޫ ދާއިރާގެ މެންބަރު އަލްހާން ފަހުމީ ދައްކަވާފައި ހުރި ވާހަކަތައް. މި ދެބައި ނިކަން ރީއްޗަށް ބަލާލެވެން އެބަހުރި އަޅުގަނޑުމެންނަށް މީގައި ހަމަ ފަސޭހަކަމާއެކުގައި. އެހެންވީމަ، އެވާހަކަ ދަންނަވާލުމަށް ފުރުޞަތު ހޯދާލީ.

ރިޔާސަތުން ވާހަކަދެއްކެވުން:

އާދެ، މި ރަނގަޅު. އެހެންވީމާ، މި އަޅުގަނޑުމެން މިހާރު މި މަސައްކަތް ފަށައިގަންނައިރު ދަންނަވާލަން މިއުޅެނީ (ހ) ގައި ވިދާޅުވިހެން 6 ޕޭޖް އޮތްކަމުގައި ވިޔަސް އަޅުގަނޑު މިހާރު މިދަންނަވާލީ (ހ) ގައި މި 5 ވަނަ މާއްދާގެ (ހ) އެކަނި އިނގޭތޯ. (ހ) ގައި ވެސް އެބައުޅޭ އެކެއް، ދޭއް ނަންބަރުތަކެއް ދެއްތޯ. އެހެންވީމަ، އެބައި އެތަންކޮޅު ހަމައެކަނި ދެން އޭގެ ފަހުން އެކަކަށް ދާނީ، ދޭކަށް ދާނީ. ދެން، އަސްލަމް ކުރެއްވި ސުވާލަކަށް ދެން އަޅުގަނޑު ދަންނަވާލާނީ. އެކަމަކު މާއްދާގެ ދަށުގައި ތި ވިދާޅުވިހެން ސުރިޚީގެ ދަށުގައި. އެހެންވީމަ، އެގޮތަށް އެއޮތީ. ދެން މިހާރު މިސަރުކާރު ކަމާއި ބެހޭ ފަރާތްތަކުން މި މިނިސްޓްރީ އޮފް ފިނޭންސުން އަޅުގަނޑުމެން ޚިޔާލުފުޅެއް ހޯދާލަން ބޭނުންވާކަމަށްވަންޏާ ތިބޭފުޅުންނަށް އެގޮތަށް ފެނިވަޑައިގެން ނިންމާފިއްޔާ އަޅުގަނޑު ހަމަ އެގޮތަށް ކުރިއަށް ގެންދާނަން. އެހެންވީމާ، އެ ބޭފުޅުންނާއި މަޝްވަރާ ކޮށްލަން މިހާރު އެއް ހަފްތާގެ ތެރޭގައި ނިންމާ ގޮތަށް ތިބޭފުޅުން މި ވިދާޅުވީ. އެހެންވީމަ. މިހާރު މި ބިލުގެ ކަންތައް. އެހެންވީމަ، މާދަމާ، މިއަދު ވެސް ސިޓީ ލިޔެލާފައި މާދަމާ ހުރިހާ ބޭފުޅުންނަށް ދެން އަންނަ ދުވަހަކަށް މި ޖަލްސާ އަށް ދަންނަވާ ވެސް ލެވިދާނެ. އެއީކީ މައްސަލަ އެއް ނޫން. އާދެ، މަޢުޞޫމް.

ކެލާ ދާއިރާގެ މެންބަރު ޢަބްދުﷲ މަޢުޞޫމް ވާހަކަދެއްކެވުން:

އާދެ، އަޅުގަނޑު ހިތުން މީ ކުރިން އަޅުގަނޑު މި މަޝްވަރާގެ ވާހަކަ ދެންނެވީ މިހާރު ޕާޓީ ސިސްޓަމް ހިނގަމުންދާއިރު ސަރުކާރު ހިންގާ ޕާޓީގެ ފަރާތުން ވެސް މަޖިލީހުގައި ތަމްސީލު ކުރާނެ. މީގައި ރަނގަޅު ގޮތަކަށް ވާނީ ދެން އަނެއްހެން އިއްތިހާދު ސަރުކާރެއް ވިޔަސް ވެސް ސަރުކާރުގެ ވިއު ޕޮއިންޓް މަޖިލީހުގެ ބަހުސްގެ ތެރެއިން ނަމަވެސް ކޮންމެވެސް ގޮތަކަށް ބިލަށް ވަދެފައި ހުރުން. މި މަސައްކަތް ރަނގަޅު ގޮތަށް ދަނީ އަދި އަޅުގަނޑުމެން އައުމަށްފަހު މި ސަރުކާރުގެ ބޭފުޅުން މިތަނަށް ގެނެސްގެން ސުވާލުތައް ކުރުމަކީ މި އަޅުގަނޑަކަށް ހީއެއްނުވޭ މާ ޕްރޮޑަކްޓިވް ކަމަކަށްވާނެހެން. ސަރުކާރުން ވިސްނުން ގެންގުޅުއްވައިގެން އެހެން ހައްދަވައިގެން ރަނގަޅުވާނެ. ދެން، އަޅުގަނޑުމެން ބަލަނީ މިހާރު މިއަށް ސަރުކާރުގެ ވިސްނުން ވަދެފައި އޮތް ކަމަށް. އެއީ މަޖިލީހުގެ މެންބަރުން ސަރުކާރުގެ ވިސްނުން ބިލުގެ ތެރެއަށް ބަހުސްގެ ތެރެއަށް ނުވައްދާކަމަށްވަނީވިއްޔާ ވަރަށް ދެރަކަމެއް އެއީ. އަމިއްލަ ޚިޔާލެއްގެ ގޮތަށް އެބޭފުޅުން ވާހަކަ ދައްކާފައިވަނީ އެއަށް. ދެން، އަނެއްހެން އަސްލަމް ދެންމެގައި ވިދާޅުވި އަނެއް ޕޮއިންޓަކަށް އަޅުގަނޑަށް ދަންނަވާލަން ބޭނުންވަނީ މިހާރު އަޅުގަނޑުމެންނަށް މި ކުރިއަށް އެޖެންޑާ ކުރާ އައިޓަމްގެ ލިޔެކިޔުންތައް އެއް ދުވަސްކުރިން ލިބިއްޖިއްޔާ ގޭގައި ވެސް މަސައްކަތް ކޮށްލައިގެން ކިޔާލެވިފައި ހުންނާނެ. އެކަމަކު މިހާރު މީގައި ދެންމެގައި ނިހާން އެ ވިދާޅުވި ގޮތަށް މީގައި ހުރި އެއްޗެއްސަކީ އަޅުގަނޑުމެން އެހާ ގިނަ އެއްޗެއްސެއް ނޫން. އެހެންވީމަ، ކިޔާލައިގެން މިތަނުގައި ވެސް ވަގުތުކޮޅެއް ހޭދަކޮށްލާގެން ކިޔާލައިގެން ހަމަ ކުރިއަށް ގެންދެވޭނެ. އެހެންވީމަ، ދެންމެ މުޤައްރިރު ތި ވިދާޅުވި ގޮތަށް ފަހެއްގެ (ހ) ގައި އިން ބައި މިސާލަކަށް، ކިޔާލީމަ އަޅުގަނޑު އެ ކިޔާލައިގެން އޭގެ މާ ބޮޑު ގޯހެއް ނުފެނޭ. އެހެންވީމަ، އެކަހަލަ ކަންތައް ފަހަރަކު ތަންކޮޅަކުންތަންކޮޅަކުން ވެއްޖިއްޔާ ކުރިއަށް ގެންދެވިދާނެކަމަށް ފެނޭ.

ރިޔާސަތުން ވާހަކަދެއްކެވުން:

އާދެ، މިހާރު އަސްލަމް ހުށަހަޅުއްވާފައި އޮތް ސަރުކާރުގެ ދާއިރާގެ ލަފާ ހޯދުމަށް މިނިސްޓްރީ އޮފް ފިނޭންސުން. ދެން ނިހާން އެވިދާޅުވި ދެން، ކުރީގައި އަޅުގަނޑުމެން މިއޮތީ ހަފްތާއެއްގެ ތެރޭގައި ނިންމަން ވިސްނާފައި. ދެން އަޅުގަނޑު މިއަދު ރައީސް އޮފީހުގައި ދަންނަވާނަން މި ހަފްތާގެ ތެރޭގައި ނިންމާފައި ފޮނުވާނަމޭ. ދެން ކޮންމެއަކަސް މި ދަންނަވާލަން މިއޮތީ މި ކުރިއަށް ގެންދާނެ ގޮތަކަށް މި ސަރުކާރުގެ ކަމާއި ބެހޭ ފަރާތުން މިނިސްޓްރީ އޮފް ފިނޭންސުން މި ލަފާފުޅެއް ހޯދާލައިގެން އެބޭފުޅުން ގެނެސް ވާހަކަ ދައްކާލަން ފެނިވަޑައިގަންނަވަންޏާ އެގޮތަށް އަޅުގަނޑު ކުރިއަށް ގެންދާނީ ނޫނިއްޔާ ތިބޭފުޅުން މި ކޮމިޓީން ނިންމާ ގޮތަކަށް އަޅުގަނޑަށް ކުރެވޭނީ. އެހެންވީމާ، ސަލީމް. މަޑުކޮށްލައްވާ. އަސްލަމް ފުރުޞަތަކަށް އެދިވަޑައިގަތް އޮތީ. އަޅުގަނޑަށް އޮޅިވަޑައިގަތީ.

ހިތަދޫ އުތުރު ދާއިރާގެ މެންބަރު މުޙަންމަދު އަސްލަމް ވާހަކަދެއްކެވުން:

މީގައި މި ސަރުކާރުން އަދި ބޭނުންވާ ގޮތް ހޯދުމެއް ވެސް ނޫން އިނގޭތޯ. މި މަޢުލޫމާތު ހޯދުން އަޅުގަނޑުމެންނަށް މި ކަމާއި ބެހޭ ފަރާތްތައް. މި ދެންނެވީ މި ޤާނޫނު ތަންފީޛުކުރާ ޤާނޫނެއް އަޅުގަނޑުމެން ހަދާލީމާ ދެން ތިވިދާޅުވާ އެހެން ޕާޓީތަކުން ތިބެފައި އަޅުގަނޑުމެންނަށް މި ޤާނޫނު ހަދާފައި ވެސް އަޅުގަނޑުމެންނަށް މި ޤާނޫނު ހިންގަން މި ހަވާލުކުރަނީ ވަކި ބަޔަކާއި. އެއީ އަދި ކޮންމެ ޕާޓީ އެއް ސަރުކާރު އޮތްކަމުގައި ވިޔަސް. އެހެންވީމަ، އެ ޤާނޫނެއް ހިންގުމުގައި ދިމާވާނެ މައްސަލަތަކާއި މިކަންކަމާއި ގުޅޭ ގޮތުން މަޢުލޫމާތު ހޯދުމަކީ ދެން ކޮމިޓީތަކުގައި މިވީ ހިސާބަށް ކުރަމުން އަންނަކަމެއް. ދެން، އޭގެ އިތުރަށް އަޅުގަނޑަށް ދެން މިހާރު އަށް ތަފާތު ވެދާނެކަން ނޭނގޭ. އަޅުގަނޑަށް މި ފެނުނު ފެނުމުގައި ޕާޓީ ނިޒާމުގެ ތެރެއިން ވެސް ކޮމިޓީތައް ހިނގާއިރު އަޅުގަނޑުމެންނަށް ޕާޓީގެ ވިސްނުމަށްވުރެ ބޮޑަށް ކޮމިޓީގެ މަސައްކަތްތުގެ ތެރޭގައި ވީހާ ވެސް ބޮޑަކަށް އެއް ހަމަ ކޮށްލެވިގެން މުޅި ޤާނޫނެއް ހަދާ ނިންމާލައިފައި އަޅުގަނޑުމެން ދޫކުރާއިރު އޭގައި ހުންނަ މި ދެންނެވި ޕާޓީގެ ވިސްނުންތަކާއި ނުވަތަ އަޅުގަނޑުމެންގެ ސިޔާސީ ޚިޔާލު ތަފާތުވުންތައް ތަންކޮޅެއް އެއްކިބާ ކޮށްލެވިގެން އަޅުގަނޑުމެން އެންމެން ވާހަކަ ދައްކައިގެން ރަނގަޅަށް މިކަން ކުރެވޭނެ ކަހަލަ ގޮތަކަށް ގިނައިން ކޮމިޓީތަކުގެ މަސައްކަތް ހުންނާނީ. ދެން، ގިނަ ފަހަރަށް އެގޮތަށް ޚިޔާލު ތަފާތުވާ ކަހަލަ ސިޔާސީ މައްސަލަތައް ދަނީ ވެސް ވަގުތީ ކޮމިޓީތަކަށް ގިނަފަހަރު ގޮއްސަށް ހުންނާނީ. ބައްލަވާލެއްވިއްޔާ ފާހަގަކުރެވޭނެ. ދެން، ޚާއްޞަކޮށް އިޤްތިޞާދީ ކޮމިޓީ ކަހަލަ ކޮމިޓީތަކަށް އަންނަ މަސައްކަތްތައް އަޅުގަނޑުމެން މިވީ ހިސާބުގައި ކުރަމުން އަންނަނީ އެހެން. އެހެންނަމަވެސް ތިބޭފުޅުން ނިންމަވާ ގޮތެއް އޭގައި އޮންނާނީ. އަޅުގަނޑު ފިނޭންސް މިނިސްޓްރީގެ ބޭފުޅުންނަށް ދަންނަވާލަން ބޭނުންވީ ޙަޤީޤަތުގައި ވެސް މިހާރު މިކަންކަމާއި ގުޅޭގޮތުން މަސައްކަތް ކުރިއަށް ދާ ގޮތް ސާފުކުރުން އިނގޭތޯ. އެގޮތުން އަޅުގަނޑު ހަމަ ދަންނަވާލަން ބޭނުންވޭ އެ 5 ވަނަ މާއްދާ އަށް ބަލާއިރު 5 ވަނަ މާއްދާގެ އިޞްލާޙެއް މިހާރު މިއޮތީ. ދެން، އެއަށް ވެސް އަޅުގަނޑު ކުޑަކޮށް ވާހަކަ ދައްކާލަން. 5 ވަނަ މާއްދާގައި މި ޤާނޫނުގެ 5 ވަނަ މާއްދާގެ (ހ) ގައި މިވާގޮތުން ދަޢުލަތުގެ ނަމުގައި ދަރަންޏަށް ފައިސާ ނެގުމަށް ނުވަތަ ގަރަންޓީ އެއް ދިނުމަށް ހުށަހަޅާ ކޮންމެ ހުށަހެޅުމެއް ހުށަހަޅަންވާނީ ދަޢުލަތުގެ މާލިއްޔަތު ގަވާއިދުގައިވާ ގޮތުގެ މަތިން ފިނޭންސް މިނިސްޓްރީ އަށް. އަޅުގަނޑު ހަމަ ޔަޤީނުން ވެސް ދަޢުލަތުގެ މާލިއްޔަތު ގަވާއިދެއް ނުވެސް ދެކެން. އެ ގަވާއިދު އެބައޮތްތޯ؟ އެ ގަވާއިދުގައި އޮތީ ކޯއްޗެއްތޯ ވެސް ހަމަ ބަލާލުމަކީ މި ދެންނެވީ އެ މާއްދާ އެ ނޫން ގޮތަކަށް އަޅުގަނޑުމެން ބަދަލުކުރާއިރު އެއީތޯ އެންމެ އިފެކްޓިވް ގޮތަކީ މުޅި ޤައުމަށް އިނގޭތޯ. ވަކި ސަރުކާރަކަށް ނޫން. މުޅި ޤައުމަށް އަޅުގަނޑުމެން އެގެންނަ އަދި ފަހުން ވެސް އަދި ފަހުން އަންނަ ސަރުކާރަށް ވެސް ދުވަހުން ދުވަހަށް މިކަންތައްތައް ކުރުމުގައި އެންމެ އެޕްރޮޕްރިއޭޓް ގޮތަކީ އެންމެ ފަސޭހަވާނެ އެންމެ ސްމޫތުކޮށް މިކަން ކުރެވޭނެ ގޮތަކީ ކޮބާތޯ ވިސްނާލުމަކީ ހަމަ ނެތް ކަމެއް ނޫން. އަދި ކޮންމެ ގޮތަކަށް ސިޔާސީ ފިކުރު ހުރިކަމުގައި ވީނަމަވެސް. އޭގެ އިތުރަށް ނިހާން ވިދާޅުވެއްޖެ 97 ވަނަ މާއްދާގެ ވާހަކަ. 97 ވަނަ މާއްދާގައި މިވާގޮތުން ރައްޔިތުންގެ މަޖިލީހުން ރުހުން ހޯދަންޖެހޭ. ރައްޔިތުންގެ މަޖިލީހުގެ ރުހުމުގެ ވާހަކަ އެއް ހަމަ ޤާނޫނުއަސާސީގެ 97 ވަނަ މާއްދާގައި އަޅުގަނޑަކަށް ނުފެނޭ އިނގޭތޯ. 97 ވަނަ މާއްދާގައި މިއޮތީ ރައްޔިތުންގެ މަޖިލީހުން ފާސްކޮށްފައިވާ ޤާނޫނެއްގައިވާ ގޮތުގެ މަތިން މެނުވީ ވެރިކަން ހިންގާ ފަރާތުން އަންނަނިވި ކަންތަކުންކުރެ ކަމެއް ކޮށްގެން ނުވާނެ. ދެން، މިއޮތީ ވެސް ރައްޔިތުންގެ މަޖިލީހުން ފާސް ކޮށްފައިވާ ޤާނޫނެއް. މިހާރު އޮތް މާލިއްޔަތު ޤާނޫނު. މިސާލަކަށް، މީގައި ވާގޮތެއްގެ މަތިން މިހާރު ހިނގަމުންދާނީ. ދެން، އެވެސް ބަދަލުކުރަން އަޅުގަނޑުމެން އެ ނޫން ވާހަކަ އެއް ނޫން. ބަދަލުކުރާކަން މިއުޅެނީ. ކޮންމެހެން ދަރަންޏަށް ފައިސާ ނަގާ ކޮންމެ ފަހަރަކު ނުވަތަ ލޯނެއް ނަގާ ކޮންމެ ފަހަރަކު ރައްޔިތުންގެ މަޖިލީހުން ރުހުން ހޯދާކަށެއް ޤާނޫނުއަސާސީއަކު ލިޔެވިފައި އެއް ނުވެއް ނެތޭ. ދެން، އެހެންނަމަވެސް އަންނަ އިޞްލާޙަކާއި ގުޅިގެން ހަމަ މި އަޅުގަނޑުމެން ބަލާލާ އެކަމާއި ދޭތެރޭގައި ފިކުރުކޮށް އަޅުގަނޑުމެންނަށް ފެންނަ ގޮތަށް ކޮމިޓީ އަށް ފެންނަ ގޮތަށް އަދި ޖުމްލަ މަޖިލީހަށް ފެންނަ ގޮތަށްތާ އަދި ނިމިގެންދާނީ ޤާނޫނު އެހެންނޫންތޯ. އެހެންވީމަ، އެވާހަކަ އަޅުގަނޑު ހަމަ ދަންނަވާލީ. އެގޮތުން އަޅުގަނޑު ހަމަ ހުށަހަޅަމޭ މި ޤާނޫނަށް މި ގެނެވޭ އިޞްލާޙާއި ގުޅޭގޮތުން މި ފިނޭންސް މިނިސްޓްރީގެ ބަހެއް ހޯދާ މިކަމުގައި ގެނެވޭ އިޞްލާޙުން ދިމާވާނެ ކަންތައްތަކާއި މި ޤާނޫނު ތަންފީޛުކުރުމުގައި އިނގޭތޯ ވާނެ ދަތިތަކެއްވެއްޖިއްޔާ ދަތިތައް، ފަހިކަމެއް ވެއްޖިއްޔާ ފަހިކަން ދެނަގަންނަން ބޭނުންވޭ މިއަށް އިޞްލާޙު ގެނައުމުގެ ކުރީގައި. އަދި މިހާރު މިކަން ހިނގާގޮތް ވެސް އަޅުގަނޑު ދެނަގަންނަން ބޭނުންވޭ. މަޢުލޫމާތު ހޯދުމަށް ބޭނުންވޭ. އަޅުގަނޑު ހުށަހަޅަމޭ ފިނޭންސް މިނިސްޓްރީގެ ބޭފުޅުން ގެންނަވާ، އަޅުގަނޑު ބޭނުންވާ ބައެއް މަޢުލޫމާތުތައް އެބަހުއްޓޭ. އެބޭފުޅުންނާއި ކުރަން ބޭނުންވާ ސުވާލުތައް ވެސް އެބަހުއްޓޭ. އެވާހަކަ މުޤައްރިރަށް ދަންނަވާލީ. ޝުކުރިއްޔާ.

ރިޔާސަތުން ވާހަކަދެއްކެވުން:

އާދެ، ޢަލީ ސަލީމް އެއަށްފަހު ނިހާން. މި އަޅުގަނޑު އެދެން ހުރިހާ ބޭފުޅުން ވެސް ވަރަށް ކުރުކޮށް ވާހަކަފުޅު ގެންގޮސް ދެއްވުން. އެއީ ވަރަށް ކުޑަ ވަގުތުކޮޅެއް އަޅުގަނޑުމެން ކަނޑައަޅައިގެން މިތިބީ ކޮންމެ ދުވަހަކު ވެސް މަސައްކަތް ކުރަން. އަޅުގަނޑުމެންނަށް ސަބްޖެކްޓް ވަރަށް ރަނގަޅަށް ސާފުވޭ. އެހެންވީމަ، ކޮންކްރީޓްކޮށް ގެންދަން އަޅުގަނޑު މިދެންނެވި ގެންދެވޭނީ އޭރުންނޭ. އެހެންވީމާ، ޢަލީ ސަލީމަށް އަޅުގަނޑު ފުރުޞަތު އަރުވަން. އެއްގޮތަކަށް ވެސް ދިގުކޮށް ވާހަކަ ދައްކަފާނެތީ ދެންނެވި އެއްޗެއް ނޫން.

ފުނަދޫ ދާއިރާގެ މެންބަރު ޢަލީ ސަލީމް ވާހަކަދެއްކެވުން:

އާދެ، ކުރުކޮށް ފޮނިކޮށް ދަންނަވާނަމަ އެންމެ ފުރަތަމަ އެއް ކަމަކަށް މިހާރު މިދެކެވޭ ވާހަކާގައި އަޅުގަނޑު ދަންނަވާލަން ބޭނުންވަނީ ނިހާން އެ ފާހަގަކުރެއްވި މާއްދާ ޤާނޫނުއަސާސީގައި ހަޤީޤަތުގައި އޭގެ ރޫޚަކީ މިކަހަލަ ރަނގަޅު ހަރުދަނާ ގޮތެއްގެ މަތިން އެކަން ގެންދިއުމަށް ބާރު އެޅުމޭ. އެއީ އެއް ޕޮއިންޓް. އަނެއް ޕޮއިންޓަކީ އަޅުގަނޑުމެން ދަމާ ހިނގާށޭ މި ބައްދަލުކުރަންޖެހޭ ފަރާތްތަކާއި ބައްދަލު ކުރަންވީ ކޮން ކަހަލަ ޕޮއިންޓްތަކަކާއިގެންތޯ ސީދާ ސްޕެސްފިކްކޮށް ފާހަގަ ވެސް ކޮށްލެވޭނެ. އަޅުގަނޑުމެން މިމާއްދާތައް ހިނގާށޭ މާއްދާއަކުން މާއްދާއަކުން ބަލާލަމާ. މިސާލަކަށް، ފުރަތަމަ އަޅުގަނޑުމެން (ހ) ކިޔާލިއިރު ހަމައެކަނި މީގައި އަޅުގަނޑުމެންގެ މައިގަނޑު ނުކުތާ އަކީ ފައިސާ އިން ނަގަންވާނީ މި ޤާނޫނުގެ މި މާއްދާގައި ބަޔާންކޮށްފައިވާ ގޮތުގެ މަތިންނޭ. ދެން މަތީގައި ކޮންމެ އެއްޗެއް އޮތަސް ވެސް. އެހެންވީމަ، އެގޮތަށް ކޮންމެ ބައެއްގައި ވެސް ހަމަ އެ ޕޮއިންޓަށް ބަލާލީމަ އަޅުގަނޑުމެންނަށް އެނގޭނެ މީގައި އަތެއް ނުލެވޭނެކަން ފިނޭންސް މިނިސްޓަރު ނުގެނެ. މީގައި އަތެއް ނުލެވޭނެކަން އެޓަރނީ ޖެނަރަލް ނުގެނެ އެއް. އެހެންވީމަ، އެކަންކަން ވެސް ނޯޓް ކޮށްލެއްވުން މަޑުމަޑުން ހަމަ ވަން ބައި ވަން ދަމާ ހިނގާށޭ މިއަދު. އޭރުން އަޅުގަނޑުމެން ފަރިތަވެލާ ވިސްނުން އެއްގޮތްވެލާ މަޝްވަރާކޮށްލަންޖެހޭ ފަރާތްތައް ވެސް ފާހަގަވެލާނެ.

ވިލިމާފަންނު ދާއިރާގެ މެންބަރު އަޙްމަދު ނިހާން ޙުސައިން މަނިކު ވާހަކަދެއްކެވުން:

ޙަޤީޤަތުގައި އަޅުގަނޑުމެން އަތުގައި މި މަޖިލީހުގެ ތަޅުމުގައި މި މެންބަރުން ފާޅުކުރައްވާފައިވާ ޚިޔާލުތަކުގެ ކުރި ދެ ރޫޚުގެ މެދަށް ވާހަކަ އަޅުގަނޑުމެން ދައްކަމުން ދިޔައީ. އަޅުގަނޑު ދެންނެވީ މީގައި އެބަހުއްޓޭ ނޯޓް ޕޮއިންޓްތަކުގައި ބައެއް މެންބަރުން ވާހަކަ ދައްކަވައި މިއުޅެނީ ތިން ބާރު ތެރެއަށް އެއްބާރު ގަދަވެ، ޚާއްޞަ ގޮތެއްގައި ފާހަގަކޮށްލަން މި ފޭދޫ ދާއިރާގެ މެންބަރު އަލްހާން ފަހުމީ ވިދާޅުވީ މިމާއްދާ އަށް ހުށަހެޅިފައިވާ އިޞްލާޙުގެ ރޫހަކީ އިނގޭތޯ. މިއީ ތިން ބާރު ވަކިވެ ވެރިކަންކުރާ ނިޒާމެއްގެ ރޫޚާއި ޚިލާފު އިޞްލާޙެއް ކަމަށް. އެ އިޞްލާޙަށް ތާއީދު ނުކުރެވޭކަމަށް. ސަރުކާރު ފަޅީގެ ބޭބޭފުޅުން ވިދާޅުވެ ދެއްވަމުން ގެންދަވީ ރައްޔިތުންގެ މަޖިލީހުން މި މާލިއްޔަތުގެ ޤާނޫނަށް އިޞްލާޙު މިގެނައީ. ދެން، ރުހުމެއް ކަމެއް އަޅުގަނޑު ދަންނަވާލި މައިގަނޑު އެއްޗަކީ އިޞްލާޙު ކުރާނީ ރައްޔިތުންގެ މަޖިލީހުންނޭ. އެއީ ރައްޔިތުންގެ މަޖިލީހުގެ ރުހުން. މީގައި ބައިވެރިވި މީހުން އަޣުލަބިއްޔަތުން މިކަން ކުރުމަށް ހުށަހަޅުއްވާނީ. އެ ދެ ރޫޚުގެ މެދުގައި ހުރެގެން ޤަބޫލުކުރާކަމުގައި ވާނަމަ މަޖިލީހުގެ ދައުރެއް މީގައި އޮންނަން ވާނެކަން 97 ވަނަ މާއްދާ ރިފްލެކްޓް ކޮށްދޭ ވާހަކަ އަޅުގަނޑު ދަންނަވަން. އެހެންވީމަ، އަޅުގަނޑު ހަމަ ތާއީދުކުރަން މާއްދާއަކުންމާއްދާއަކުން ކުރިން ހަމަ މިދެންނެވިހެން. މިވަގުތު އިތުރަކަށް އަޅުގަނޑުމެންނަކަށް ސަރުކާރުގެ މާލިއްޔަތާއި ބެހޭ ފަރާތްތެއް ފިނޭންސް މިނިސްޓަރު މިތަނަށް ގެންނަވައިގެން ނުވަތަ މިނިސްޓްރީން ބަޔަކު ގެނެސްގެން އިތުރަކަށް އަޅުގަނޑުމެން އޮޅުންފިލުވަންޖެހޭ އެއްޗެއް ނެތޭ. އަޅުގަނޑުމެންނަށް ވަރަށް ކްލިއަރ ރައްޔިތުންގެ މަޖިލީހުގެ އަޅުގަނޑުމެންގެ ގަވާއިދާއި ޤާނޫނުއަސާސީ މިއޮތް ދަޢުލަތުގެ ފައިސާ އާއި މާލިއްޔަތާއި ހަރުމުދާ ތަކެއްޗަށް އަމަލުކުރަންވާނީ ކޮންގޮތަކަށް ކަން. އެ މާލިއްޔަތު ޤާނޫނުގައި ވާގޮތަށް އެކަން ކުރީ. އެއަށް އިޞްލާޙު ގެންނަން އަޅުގަނޑުމެން މިތިބީ. އަޅުގަނޑުމެންގެ ދައުރު. އެހެންވީމަ، އެމަސައްކަތް ހަމަ އެއްޗަކުން އެއްޗަކުން ތަފްސީލުކޮށް ކުރިއަށް ގެންދެވީމަ ރަނގަޅުވާނެކަމަށް އަޅުގަނޑަށް ފެނޭ. އަދި ސަލީމްގެ އެ ހުށަހެޅުމަށް އަޅުގަނޑު ތާއީދުކުރަން.

ރިޔާސަތުން ވާހަކަދެއްކެވުން:

އާދެ، މި އަޅުގަނޑު ދަންނަވާލަން ބޭނުންވަނީ މީގައި ތިބޭފުޅުން ތި ދެއްކެވި ވާހަކަފުޅުގައި މިހާރު މީގައި މިއޮންނަނީ ފުރަތަމަ ހުށަހެޅުމުގައި ދަޢުލަތުގެ ނަމުގައި ދިވެހި ސަރުކާރުން ނުވަތަ ދިވެހި ސަރުކާރު މެދުވެރިވެގެން ދައުލަތުގެ ކުންފުންޏަކުން އެއްވެސް ލޯނެއް ނަގަންވާނީ ނުވަތަ ދަރަންޏަށް އެއްވެސް ފައިސާ އެއް ނަގަންވާނީ މި ޤާނޫނުގެ މި މާއްދާގައި ބަޔާންކޮށްފައިވާ ގޮތުގެ މަތިންނޭ. މީގައި ބުނަނީ މި މާއްދާގެ ފަހަތުގައި މިބުނަނީ ސުވަރިން ގަރަންޓީ އެއް ދޭވާހަކަ އިނގޭތޯ. އެކަހަލަ ލޯނެއް ނަގަންވާނީ ރައްޔިތުންގެ މަޖިލީހުން މިގޮތަށް ފާސްކޮށްގެންނޭ. ދެން، މީގައި އަސްލު ޙަޤީޤަތުގައި މިއޮންނަނީ ދައުލަތުގެ ނަމުގައި މީގެ އަސްލު އޮރިޖިނަލް މިދެންނެވީ މި ޤާނޫނަށް އިޞްލާޙު ގެންނައިރުގައި 5 ވަނަ މާއްދާގެ (ހ) ގައި މިބުނަނީ ދައުލަތުގެ ނަމުގައި ދަރަންޏަށް ފައިސާ ނެގުމަށް ނުވަތަ ގަރަންޓީ އެއް ދިނުމަށް ހުށަހަޅާ ކޮންމެ ހުށަހެޅުމެއް ހުށަހަޅައްވާނީ މި ދައުލަތުގެ މާލިއްޔަތުގެ ގަވާއިދުގައި ވާގޮތުގެ މަތިން މިނިސްޓަރަށޭ އިނގޭތޯ. މި މާއްދާގެ (ހ) ގައި ބަޔާންކުރާ ފަދައިން ހުށަހެޅުމެއް މިނިސްޓަރަށް ލިބިއްޖެ ނަމަ އެ ދެން ކިޔާފައި މިއޮންނަނީ ފަހަތަށް.. އަޅުގަނޑު ދަންނަވާލަން މިއުޅެނީ އޭގެ ފަހުން ޤާނޫނުއަސާސީ އިޞްލާޙުވެ ނިމިފައި މި ގަވާއިދު ފާސްކުރުމުގެ ކުރިން މި ޤާނޫނު ފާސްކުރުމުގެ ކުރިން މިއޮތީ ފަހުން މިއޮތީ ޤާނޫނުއަސާސީ އިޞްލާޙުވެ ނިމިގެން އައިސަށް. މި ޤާނޫނުއަސާސީގައި މިބުނަނީ ދައުލަތައް ދަރަންޏެއް ނަގަންވާނީ ރައްޔިތުންގެ މަޖިލީހުން ފާސްކޮށްގެންނޭ. އެހެންވީމަ، ބްލެންކެޓްކޮށް ނަމަވެސް އެބަޖެހޭ މި ދެންނެވި ގޮތަށް ދައުލަތް އޭގައި ޒިންމާ އުފުލަން ޖެހޭ ގޮތަށް ދަރަންޏެއް ނަގާ ކަމަށްވަންޏާ އެ ދަރަނީގެ ސްވަރިންގ ގަރަންޓީ އެއް ދެވިއްޖިއްޔާ އޭގެ މާނަ އަކީ ރައްޔިތުންގެ މަޖިލީހުން ފާސްކުރަންޖެހޭނެއޭ، އެބުން މިހާރު މީގެ ފަހަތަށް މިއަންނަނީ. ކިޔާލީމަ އެބަ އިނގޭ. އެހެންވީމަ، އަސްލަމް ހުށަހަޅުއްވާފައިވާ ހުށަހެޅުމަށް އަދި އަނެއްހެން ތާއީދު ނުލިބޭ. ދެން، އެހެންނަމަވެސް ޢަލީ ސަލީމް ހުށަހަޅުއްވާ ނިހާން ތާއީދުކުރައްވާފައި މިހާރު ކޮންމެހެން ގެންނަން ނުޖެހޭކަމަށް. އެހެންވީމަ، މިދެންނެވި ކޮންމެހެން ބޭފުޅަކު އާދެ، އީވާ.

ގަލޮޅު އުތުރު ދާއިރާގެ މެންބަރު އީވާ ޢަބްދުﷲ ވާހަކަދެއްކެވުން:

މުޤައްރިރު އަޅުގަނޑު ވެސް ހަމަ މި ހިތަށްއެރީ އަސްލަމް ދެއްކެވި ވާހަކަ އަށް އަޅުގަނޑު ތާއީދުކޮށް އަޅުގަނޑު ވެސް ހަމަ ހިތަށްއެރީ ދަންނަވާލާނަމޭ. ހަމަ މި ކޮމިޓީގައި ހަމަ މި ޖަލްސާގައި ތިބެގެން އަޅުގަނޑުމެން ދެންމެ ވަޒީފާ އާއި ބެހޭ ޤާނޫނަށް ވާހަކަ ކޮންމެ ވެސް ވަރަކަށް ކުރިއަށް ގެންދާނެ ގޮތަކާއި ބެހޭގޮތުން އަޅުގަނޑުމެން ވާހަކަ ދެއްކިއިރު ވެސް، ޙުދު މުޤައްރިރު ހަމަ ވިދާޅުވީ ކަމާ ބެހޭ ފަރާތްތަކާއި ތިމަންނަމެން ކޮންމެވެސް ވަރަކަށް މަޝްވަރާ ކޮށްލަން ޖެހޭނެއޭ އެއީ ވަރަށް ގިނަ ބަޔަކަށް އަސަރުކުރާނެ ކަމަކަށް ވާތީވެއޭ. އަސްލަމް އެ ވިދާޅުވިހެން ހަމަ މާލިއްޔަތު ޤާނޫނަކީ ވެސް ހަމަ ވަރަށް ގިނަ ބަޔަކަށް މުޅި ޤައުމުގެ ދައުލަތަށް އަސަރުކުރާނެ އިޞްލާޙެއް އަޅުގަނޑުމެން ހަމަ ގެންނަން މިއުޅެނީ. އެހެންވީމާ، އެ ތަންފީޛު ކުރައްވާ ބަޔަކާ ވެސް އަޅުގަނޑުމެން މަޢުލޫމާތު އޮޅުންފިލުވާލުމަކީ ހަމަ ނެތް ކަމެއް ނޫން ކަންނޭނގެ. އަޅުގަނޑަކީ ހަމަ ތި މުޤައްރިރާއެކު އަޅުގަނޑު ހަމަ މި އިޤްތިޞާދީ ކޮމިޓީގައި މަޖިލީހުގެ މިދިޔަ ދައުރުގައި ވެސް އަޅުގަނޑު މަސައްކަތް ކުރި. އަޅުގަނޑުމެން ޓެކްސްގެ އިދާރީ ބިލަށް މަސައްކަތް ކުރަމުން ދިޔައިރު ވެސް އެތައް ފަންނީ މާހިރުންނަކާ އެތައް ވުޒާރާތަކަކުން އަޅުގަނޑުމެން ހަމަ މަޢުލޫމާތު ހޯދިން. އެއްވެސް ޙާލަތެއްގައި އަޅުގަނޑުމެން މި ދަންނަވަނީކީ މަޖިލީހުގެ ފްލޯގައި ދެކެވިފައި ހުރި ވާހަކަތައް އަޅުގަނޑުމެން ނަފީކުރާކަށް ނޫން. އަޅުގަނޑުމެން އެ އެކަހެރި ކުރާކަށް ވެސް ނޫން. އަޅުގަނޑުމެން އެ ބަލައިގަންނާނަން. އެހެންނަމަވެސް، އިތުރު މަޢުލޫމާތު ހޯދުމަކީ ނެތް ކަމެއް ނޫނޭ. މަޖިލީހުގެ މެންބަރުންނަކީ އިޤްތިޞާދީ، މާލީ، ފަންނީ ބޭކަލުންނެއް ނޫނޭ ހުރިހާ ބޭފުޅުންނަކީ. ދެވަނަ ކަމަކަށް ހަމަ އަޅުގަނޑު ފާހަގަކޮށްލަން ބޭނުން، ސަރުކާރުގެ ވިސްނުން ސަރުކާރު ނިސްބަތްވާ ޕާޓީ އިން ވާހަކަދައްކާއިރު އަޅުގަނޑުމެން ވީވަރަކުން ލެވޭތޯ ބަލާނަން. އެހެންނަމަވެސް، ސަރުކާރަށް ނިސްބަތްވާ ޕާޓީން ވާހަކަދައްކަވާ ހުރިހާ ބޭފުޅުން ދައްކަވާނީކީ ސަރުކާރުގެ ޕޮއިންޓް އޮފް ވިއުއަކުން ނޫން. އެއީ އަޅުގަނޑުމެންނަކީ ރިޔާސީ ނިޒާމެއްގައި މަސައްކަތްކުރަމުން ދާ ބަޔަކަށް ވާތީވެ. އެހެންވީމާ، ހަމަ ސަރުކާރުގެ ވުޒާރާ އިން މިކަން އިމްޕްލިމެންޓް ކުރަންޖެހޭނީ. ވުޒާރާ އިން އަޅުގަނޑުމެން މަޢުލޫމާތު ހޯދުމަކީ ހަމަ އޮތް ކަމަކަށް ވާންޖެހޭނެހެން އަޅުގަނޑަށް ހީވަނީ. އެހެންވީމާ، އަސްލަމްގެ އެ ވާހަކަ އަށް އަޅުގަނޑު ތާއީދުކޮށްލަން. ޝުކުރިއްޔާ.

ރިޔާސަތުން ވާހަކަދެއްކެވުން:

އާދެ، އެހެންވީމަ އަޅުގަނޑު ދަންނަވާލީ އެއިރުގައި ދަންނަވާލީ ދާއިރާތަކުން ލަފާހޯދުން އެއީ ރަނގަޅު ކަމަކަށް ވެދާނެ ކަމަށް. ދެން އެއީ އަޅުގަނޑު ޤަބޫލުކުރާ ގޮތް. މިހާރު ވެސް އަޅުގަނޑު މިއުޅެނީކީ އެކަން ނުކުރާކަށެއް ވެސް ނޫން. ދެން އަޅުގަނޑު ދެން ކޮންމެއަކަސް ދަންނަވާލަން މި ބޭނުންވީ، މިހާރު ހަފްތާއެއްގެ ތެރޭގައި މިހާރު ނިންމަން އަޅުގަނޑުމެން ވިސްނާފައި އޮތީމަ މީގެ ޚިޔާލު ހޯދާލަން ތިބޭފުޅުން ނިހާން ވެސް ހުށަހަޅުއްވާފައި ދެން މީގައި ވަރަށް ރަނގަޅަށް އެމް.ޑީ.ޕީގައި ހިމެނިވަޑައިގަންނަވާ ބޭފުޅުން ވާހަކަފުޅު ދައްކަވާފައި ހުރީ މާލިއްޔަތުގެ ޤާނޫނަށް އިޞްލާޙު ގެނައުމުގައި ބޭނުމެއް ނެތްކަމުގެ މައްޗަށް. އޭގައި ސަރުކާރު ހިންގަން އުނދަގޫތަކަކާއި ދަތިތަކެއް ވާނެކަމުގެ މައްޗަށް ޖުމްލަކޮށް. ދެން އެހެން ބޭފުޅުން ހުށަހަޅުއްވާފައި ހުރީ ދައްކަވާފައި ހުރި ވާހަކައިގައި ހުރީ މިކަމަކީ ވަރަށް މުހިއްމު ކަމެއް ކަމުގެ މައްޗަށް. ދެން މި ދެގޮތަށް މިހިރީ ވާހަކަތައް ބިނާކުރެވިފައި ޙަޤީޤަތުގައި މައިގަނޑު ގޮތެއްގައި. އެހެންވީމާ، މީގައި އެހެންނަމަވެސް ފަންވީ ލަފާ ހޯދުމަކީ އަޅުގަނޑުމެންނަށް މި ގަވާއިދުގެ ތެރެއިން މިހާރު އޮތް ގަވާއިދުގެ ތެރެއިން ކުރެވެންޖެހޭ ކުރަންޖެހޭ ކަމެއް. އެހެންވީމާ، އެގޮތަށް ތިބޭފުޅުންނަށް ވިސްނިވަޑައިގެން ނިންމަވައިފިއްޔާ އަޅުގަނޑު މިހުރީ އެގޮތަށް ދާށޭ އަޅުގަނޑު މިދެންނެވީ އަޅުގަނޑުގެ މައްސަލަ އެއް ނެތޭ. އެހެންވީމާ، އަޅުގަނޑު ވޯޓަކަށް ދާނީތޯ ނޫނީ ފިނޭންސް މިނިސްޓްރީ އަށް ދަންނަވާލާފައި ހޯމަ ދުވަހު އެބޭފުޅުން ގެނެސް، އެބޭފުޅުންކުރެ ތިބޭފުޅުން ބޭނުންފުޅުވާ ޕޮއިންޓްތަކަށް ސުވާލުކޮށްލާފައި އެބޭފުޅުން ފޮނުވާލުންތޯ ނޫނީ ކިހިނެއްތޯ. އަޅުގަނޑަށް ހީވަނީ އެއީ ރަނގަޅު ކަމެއްހެން.

މަރަދޫ ދާއިރާގެ މެންބަރު ޙަސަން ޢާދިލް ވާހަކަދެއްކެވުން:

އަޅުގަނޑަށް ވެސް ފެންނަނީ ކަމާބެހޭ ފާރާތް މިތަނަށް ގެނެސް އަޅުގަނޑުމެންނަށް ބޭނުންވާ އިތުރު މަޢުލޫމާތުތައް ހޯދައިގެން މިކަންތައްތައް ކުރިއަށް ގެންދިއުމަށް ފަސޭހަވާނެކަމަށް. އެއީ އަޅުގަނޑުމެންނަށް ވެސް އެ ދެންނެވިހެން އީވާ ދެންނެވިހެން މީގެ އެކްސްޕަރޓުންނެއް ނޫން. އެހެންވީމާ، މިކަން ތަންފީޛު ކުރަން ތިބޭ ބަޔަކު ގެނެސް އެބޭފުޅުންނާ ވެސް މަޝްވަރާ ކޮންމެ ވެސް ވަރަކަށް ކޮށްގެން މިކަން ކުރިއަށް ގެންގޮސްފިއްޔާ ހީވަނީ ބިލުގެ މަސައްކަތް ވެސް ތަންކޮޅެއް އަވަސްވެގެން ދާނެހެން. މިތާ ތިބެ މާ ގިނަ ވާހަކަ ދެއްކުމުގެ ބަދަލުގައި. ޝުކުރިއްޔާ.

ފުނަދޫ ދާއިރާގެ މެންބަރު ޢަލީ ސަލީމް ވާހަކަދެއްކެވުން:

އަޅުގަނޑުމެން ވެސް މި ހުށަހަޅަނީކީ އެބޭފުޅުންނާއި މަޝްވަރާ ނުކުރުމަކަށް ނޫން އިނގޭތޯ. އެބޭފުޅުންނާއި މަޝްވަރާ ކުރަން ހަމަ އަޅުގަނޑުމެން ވެސް ޤަބޫލު. އެބޭފުޅުންނަށް ހުރި ދަތިތަކަކާއި އެބޭފުޅުން ފަންނީގޮތުން ދެކެވަޑައިގަންނަވާ ގޮތެއް ވެސް ބަލައިލުން މުހިންމު. އެކަމަކު އަޅުގަނޑުގެ ނުކުތާ އަކީ، އެފަހަރު ހުށަހެޅުނު ހުށަހެޅުމުގައި އަޅުގަނޑުގެ ނުކުތާ އަކީ، އަޅުގަނޑުމެން ހިނގާށޭ މަސައްކަތް އަވަސްކުރާ ވާހަކަ ވެސް ދެކެވިއްޖެއޭ، މި ބިލުގެ ކުރުކަމުގެ ވާހަކަ ވެސް ދެކެވިއްޖެއޭ، މި އިޞްލާޙުގެ މުހިއްމު ކަމުގެ ވާހަކަ ވެސް ދެކެވިއްޖެއޭ މިވަގުތަށް. އެހެންވީމާ، އަޅުގަނޑުމެން ހިނގާށޭ ކުރިއަށް ގެންދަމާ. ކުރިއަށް ގެންދާއިރުގައި އަޅުގަނޑުމެން ފާހަގަކޮށްލާފައި ބަލަމާ ހިނގާށޭ ފަންނީ ގޮތުން ލަފަ އެއް ހޯދަން ޖެހޭ ވަރުގެ ވާހަކައެއް އޮތިއްޔާ އެތަނެއް ބަލައިލާފައި ދެން އަޅުގަނޑުމެން މީޓްކޮށްލީމަ އެއޮތީ ބިލުގެ މަސައްކަތް ވެސް ގެންދެވިފައޭ. އަނެއްކޮޅުން އެބޭފުޅުންނާއި ބައްދަލުކޮށްލުމުގެ ފުރުޞަތު ވެސް އެ ފަންނީ ލަފާ ހޯދުމުގެ ފުރުޞަތު ވެސް އެބަ ލިބެއޭ. އެހެންވީމާ، މިއަދު ހަމަ އެބޭފުޅުންނާ ބައްދަލުވަންދެން މަސައްކަތް ނުބާއްވަވާ ހިނގާށޭ ކުރިއަށް ދާން. ފުރަތަމަ މިސާލަކަށް އަޅުގަނޑު ނެގީ ފުރަތަމަ މިއޮތް ނުކުތާގައި، އިމްލާގެ ކުށެއް ބަހުގެ ކުށެއް ނުވަތަ އޮޅުންއަރާވަރުގެ ޢިބާރާތެއް އޮތްތޯ ބަލާފައި އެ ޢިބާރާތެއް އޮތިއްޔާ ރަނގަޅު ކުރަމާ ހިނގާށޭ. އަޅުގަނޑު ދެކޭގޮތުގައި ވެއްޖެއްޔާ މީގެ މުހިންމު ޕޮއިންޓަކީ، ފުރަތަމަ އޮތް ލިޔުންކޮޅުގެ ޕޮއިންޓަކީ "މި ޤާނޫނުގައި މި މާއްދާގައި ބަޔާންކޮށްފައި ވާގޮތުގެމަތިންނޭ" އޮތް ތަންކޮޅޭ. އެހެންވެއްޖެއްޔާ އޭގައި އަޅައިގަތުމެއް ނެތްކަމަށް ވަންޏާ އެއީ މިކަހަލަ އެއްޗެއް ހަދާއިރު އޮންނަންޖެހޭ ތަންކޮޅެއް ކަމަށް ވަންޏާ އެތާ ފާހަގަ ލާފައި ކުރިއަށް ދަމާހިނގާށޭ. އެއީ އަޅުގަނޑުގެ ޕޮއިންޓަކީ.

ކެލާ ދާއިރާގެ މެންބަރު ޢަބްފުﷲ މަޢުޞޫމް ވާހަކަދެއްކެވުން:

އާދެ، ޝުކުރިއްޔާ. އަޅުގަނޑު ވެސް ހަމަ ދެންމެ ޢަލީ ސަލީމް އެ ދެއްކެވި ވާހަކަ އާއި އެއްގޮތަށް ވާހަކަދެއްކީ. އަޅުގަނޑު ވެސް މަޝްވަރާ މުޅިން އޯވަރޯލް ކުރީކީ އެއް ނޫން. ދެން މީގައި ހަމަ އަޅުގަނޑުމެން އަޅުގަނޑު އެއް ކަމެއް ހުށަހަޅަން މިއަދު އިނގޭތޯ. ޢަލީ ސަލީމް އެ ހުށަހެޅުއްވި ގޮތަށް ކުރިއަށް ދެވޭ ތަންތަނުގައި ކުރިއަށް ދާން. އަޅުގަނޑުމެން އެންމެން ވާހަކަދައްކާލީމަ އެނގޭނެ ހަމަ ވިސްނުމެއް ވެސް ކޮންމެހެން މަޝްވަރާ ކުރަން ޖެހޭ ކަމެއް އޮވެއްޖެއްޔާ. ދެން އަނެއް ކަމަކީ މީގައި ހަމަ ފުރަތަމަ ޖުމްލަ އާއި ޖެހިގެން ކުރިން އަސްލަމް ހުށަހެޅުއްވިހެން އަޅުގަނޑުމެން ގަވާއިދު ވެސް ބަލާލަން ބޭނުން. އެހެންވީމާ، އެ ގަވާއިދުގެ ކޮޕީ އެއް ހަމަ މިއޮތީ އެއް ނޫންތޯ މާލިއްޔަތުގެ ގަވާއިދުގައިވާ ގޮތުގެ މަތިންނޭ އޭގެ ކޮޕީ އެއް އަޅުގަނޑުމެންނަށް ލިބިފައި އޮވެއްޖެއްޔާ ހަފްތާ ބަންދު ތެރޭގައި ވެސް އަޅުގަނޑުމެންނަށް ލިޔާލެވިފައި. ދެން އަންނަ ޖަލްސާއަކަށް އަންނައިރު އެހެންވީމަ އެވެސް ތަރޯވެފައި އޮންނާނެ އިނގޭތޯ އަޅުގަނޑުމެންނަށް މި ހަފްތާ ބަންދު ތެރޭގައި ވެސް ލިބިއްޖެއްޔާ. ޝުކުރިއްޔާ.

ރިޔާސަތުން ވާހަކަދެއްކެވުން:

އާދެ، ދެން އަޅުގަނޑު ވަރަށް ބޮޑަށް ހުރިހާ ބޭފުޅުންގެ ވިސްނުން ހުރިގޮތް އެނގިއްޖެ. ދެން ކޮންމެހެން ވޯޓަކަށް ނުދިޔަޔަސް. އަޅުގަނޑު ހިތަށްއަރަނީ ރަނގަޅުވާނެއޭ އަޅުގަނޑުމެން މިހާރު މިނިސްޓަރ އޮފް ފިނޭންސް އަށް ދަންނަވާލާފައި މިހާރު ތިބޭފުޅުން އެމަނިކުފާނާއި ކުރައްވަން ބޭނުންފުޅުވާ ސުވާލުތަކެއް ހުރިއްޔާ ޕޮއިންޓް ފާހަގަކޮށްލައްވާފައި، ހޯމަދުވަހުގެ 9:30 ށް އެމަނިކުފާނު ވަޑައިގަންނަވަން މިތާ ދަންނަވަން. ނުވަތަ އެމަނިކުފާނު ޢައްޔަނުކުރައްވާ ބޭފުޅަކު މިތަނަށް ފޮނުއްވައިދެއްވަން. އެދުވަހަށް ހުރިހާ ބޭފުޅުން ވެސް ރެޑީގައި ތިއްބަވާ ބޭނުންފުޅުވާ ސުވާލެއް ކުރައްވަން. އެއްދުވަސް އަޅުގަނޑު އަރުވާނީ. އެދުވަހުގެ އެ ޖަލްސާގައި މިނިސްޓަރ އޮފް ފިނޭންސް ވިދާޅުވާ އެއްޗެއް ވިދާޅުވެ ނިމުނީމަ އޭގެ ފަހުން އެ ނިމުނީ އެބައި. ދެން އަޅުގަނޑު ކުރިއަށް ގެންގޮސް ނިންމާލާނީ އިނގޭތޯ. އެހެންވީމާ، އެފުރުޞަތު އަޅުގަނޑު އަރުވާފައި މިއަދުގެ ވަގުތު ހަމަވުމާއެކީ އަޅުގަނޑު މިއަދުގެ ބައްދަލުވުން ނިންމާލީ. ވައްސަލާމްޢަލައިކުމް ވަރަޙްމަތުﷲ ވަބަރަކާތު.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_